Lelaki Yang Terselamat Dari Serangan Bom Atom

Peristiwa pengeboman Hiroshima dan Nagasaki di Jepun 72 tahun lalu masih terpahat di ingatan ramai, terutama kalangan mereka yang turut terkesan dari serangan tersebut.

Beliau mungkin lelaki bertuah pada masa itu. Mana tidaknya, beliau terselamat dari serangan bom atom Tentera Udara Amerika Syarikat, bukan sekali tetapi dua kali!

Pada pagi 6 Ogos 1945, Tsutomu Yamaguchi (1916-2010) seorang jurutera tentera laut bersiap untuk pulang ke rumahnya di Nagasaki setelah selesai trip bisnis tiga bulan bersama majikannya dari syarikat Mitsubishi Heavy Industries di bandar Hiroshima. Yamaguchi dan rakan-rakannya telah menghabiskan masa bekerja berjam-jam mereka bentuk sebuah kapal tangki minyak, dan beliau tidak sabar untuk pulang kepada isterinya, Hisako dan anak mereka, Katsutoshi.

Sekitar jam 8:15 pagi, Yamaguchi sedang berjalan ke limbungan kapal Mitsubishi dan tiba-tiba terdengar bunyi degungan, beliau mendongak ke langit dan melihat sebuah pesawat pengebom Amerika Syarikat B-29 ‘Enola Gay’ sedang menjatuhkan objek kecil yang bersambungan dengan payung terjun. Objek kecil itu adalah bom atom yang bergelar ‘Little Boy’’.

Sebelum terjadi ledakan, Yamaguchi sempat menyelamatkan dirinya dengan terjun ke dalam longkang.

Selepas itu, Yamaguchi merasakan langit seperti membelah, telinganya berdesing, cahaya letupan menerangi kawasan bandar Hiroshima. Oleh kerana gelombang kejutan yang kuat, Yamaguchi telah ditarik seperti angin dan melambung tinggi di udara sebelum jatuh ke tanah.

Pengeboman itu menjadikan bandar Hiroshima mengalami keadaan panas melampau sehingga mampu mencairkan besi dan merosakkan segalanya. Dianggarkan telah meragut nyawa kira-kira 70,000 orang akibat kesan serta-merta peletupan itu.

Dalam keadaan kesakitan dan kebingungan, Yamaguchi tetap terus berjalan ke arah limbungan Mitsubishi dan mendapati rakannya Akira Iwanaga dan Kuniyoshi Seto terselamat dari letupan bom atom.

Selepas menghabiskan malam yang membuatkan mereka pasti tidak tidur lena di tempat perlindungan ‘air raid’.

Pagi itu Yamaguchi bangun dan meneruskan perjalanan mereka ke stesen kereta api yang dikatakan masih beroperasi.

Perjalanan mengambil masa mereka melalui pemandangan seolah mimpi buruk, melihat bangunan musnah, mayat hangus dan cair di jalanan, jambatan runtuh.

Setelah Yamaguchi kembali kepada isteri dan anaknya, seluruh dunia mengalihkan perhatian ke Hiroshima. Yamaguchi tiba di Nagasaki pada awal pagi 8 Ogos dan dibawa ke hospital.

Walaupun masih dalam keadaan sakit, Yamaguchi mengheret dirinya dari tidur pada pagi 9 Ogos dan dilaporkan tiba di pejabat Mitsubishi Nagasaki. Sekitar 11:00 pagi, Beliau mendapati dirinya dalam pertemuan dengan seorang pengarah syarikat yang meminta laporan penuh mengenai Hiroshima.

Orang atasan menuduhnya gila, dan bertanya bagaimana bom boleh memusnahkan seluruh bandar? Yamaguchi cuba untuk menjelaskan apa yang terjadi di Hiroshima.

Tiba-tiba pemandangan luar bangunan kelihatan bercahaya terang dan bunyi letupan. Sekali lagi Yamaguchi sempat jatuh ke lantai hanya beberapa saat sebelum gelombang kejutan yang mengakibatkan seluruh tingkap bangunan pecah.

Bom atom yang bergelar ‘Fat Man’ menimpa Nagasaki lebih dasyat daripada yang digugurkan di Hiroshima. Dianggarkan di Nagasaki, kira-kira 40,000 hingga 75,000 orang terkorban serta-merta.

Pembalut kepala beliau telah diterbangkan, dan dia telah dilanda satu lagi lonjakan radiasi yang menyebabkan kanser. Kecederaan yang dialaminya tidak terlalu teruk. Selepas melarikan diri dari bangunan Mitsubishi yang separuh musnah. Yamaguchi bergegas pulang ke rumah memeriksa isteri dan anaknya dan apa yang membuatkan dia risau ialah melihat sebahagian dari rumahnya musnah takut apa-apa yang buruk berlaku pada isteri dan anaknya, tidak lama kemudian beliau mendapati isteri dan anaknya hanya cedera ringan.

Pada hari berikutnya, akibat kesan radiasi rambut Yamaguchi gugur, luka-luka ditangan bernanah dan mula muntah tidak henti-henti. Beliau masih ditahan di tempat perlindungan bersama keluarganya pada 15 ogos, apabila Maharaja Jepun Hirohito mengumumkan Jepun menyerah kalah melalui siaran radio.

Tidak seperti mangsa yang terkena kesan radiasi yang lain, Yamaguchi perlahan-lahan pulih dan menjalani kehidupan seperti biasa.

Walaupun ada yang mengatakan bahawa 165 orang mengalami nasib yang sama seperti Yamaguchi. Namun, Hanya Yamaguchi sahaja yang diiktiraf secara rasmi oleh kerajaan Jepun sebagai ‘’ “nijyuu hibakusha,” atau “twice-bombed person.”


Salji Turun Di Gurun Sahara: Fenomena Luar Kebiasaan

Perubahan iklim mungkin kedengaran rumit. Tetapi asasnya sangat mudah untuk difahami. Kalangan marhaen yang baru berjinak-jinak pun boleh faham prosesnya dengan cepat.

Mungkin ada yang tertanya-tanya – apa yang penting sangat sampai kena faham tentang perubahan iklim? Soalan ini akan dijawab tetapi sebelum itu, mesti kena faham pasal kejadiannya dulu.

Demikian hari ada yang bising katanya dunia menghampiri kiamat. Alasan? Salji turun di Arab Saudi. Sedar atau tidak, baru-baru ini salji turun di Gurun Sahara? Jangan terkejut kerisauan.

Ini memang normal, yakni suatu fenomena semulajadi yang bersifat “sekali sekala”. Turunnya salji di zon panas seperti Gurun Sahara tidak bercanggahan dengan fitrah alami. Dari segi saintifik, proses kejadian salji mengambil kira dua perkara: 1) suhu sejuk dan 2) udara lembap.

Suhu sejuk saja tidak cukup. Udara lembap saja pun tidak cukup. Kena ada kedua-dua perkara ini yang berlaku secara serentak. Kalau tidak, salji takkan turun.

Tetapi macam mana Gurun Sahara boleh lembap dan sejuk? Padahal keadaan di sana serba panas, dengan pasir gurun dibakar suhu 50°C. Macam tidak logik. Apakah perubahan iklim akan “mensaljikan” padang pasir? Tidak sama sekali.

Pertama sekali, suhu 50°C adalah pada waktu tengahari ketika darat terdedah habis pada amarah Matahari. Tiada awan. Tiada pokok.

Memang mata bertentang mata sampai hati berkocak dan peluh mencurah. Gurun Sahara pula terbentang dengan keluasan 9.2 kilometer persegi, yakni sama saiz dengan Amerika Syarikat atau China misalnya.

Takkanlah sebuah gurun digelar “gurun terbesar dunia”, kalau saiznya kecil molek macam Pahang (rakyat Malaysia mungkin ingat saya bangang abadi sebab kata Pahang kecil… kecillah kalau banding dengan China).

Cuaca sebuah zon besar sebenarnya sangat rambang dan tidak sekata. Kalau tengok Amerika Syarikat, cuaca negeri Texas tidak sama dengan cuaca negeri Washington. Zon masa (timezone) pun berlainan. Itulah sebab kenapa Algeria boleh digigit suhu -14°C, padahal daratannya bergurun pasir (Knight, 2022).

Proses Kejadian Salji

Semua pasti pernah belajar tentang kitaran angin antara darat dan laut. Kena faham kitaran angin balik kalau ingin faham tentang salji di Sahara. Hukumnya mudah. Angin beredar sana sini, membawa udara lembap ke arah bahagian utara Sahara.

Udara lembap ini berasal daripada Lautan Atlantik dan Lautan Mediterranean. Jadi udara lembap mula terkumpul di bahagian utara… bertemu dengan suhu sejuk di kawasan Pergunungan Atlas di Algeria dan Morocco.

Udara lembap bertemu suhu sejuk, menyebabkan gas bertukar menjadi pepejal iaitu ais berkristal. Kristal-kristal ini turun dalam bentuk empingan sampai jadi litupan salji di bumi.

Pada hari sejuk, salji menebal dan takkan cair sampailah terkena panas. Apabila terang begini, mesti takkan fikir pasal “dunia akan kiamat”. Fenomenanya macam hujan semata-mata.

Jadi apa kejadahnya cakap pasal perubahan iklim bagai? Turunnya salji di Gurun Sahara adalah suatu kelainan. Pertama sekali, Gurun Sahara selalu digambarkan sebagai dataran panas (oleh teknologi pemantauan cuaca).

Jadi model iklim buat masa sekarang sangatlah terhad untuk kenal pasti kesannya. Cuma sejak kebelakangan ini, salji sebenarnya kerap turun di Sahara… menimbulkan kerisauan tentang kebolehan penduduk tempatan untuk beradaptasi dengan suasana ini.

Penduduk pekan Ain Sefra berkata ini kali pertama salji turun di tempat mereka (BBC, 2022). Kali pertama sejak 1979. Cuba fikir sejenak, apa akan terjadi pada tanaman-tanaman dalam kampung tersebut?

Sekarang rujuk balik dengan keadaan Malaysia. Perubahan iklim tidak “reset” cuaca negara tropika jadi empat musim. Sebaliknya cuaca sedia ada bertambah ekstrim: panas bertambah panas, hujan bertambah hujan. Tanya pada diri sendiri – cuaca di Malaysia semakin menjadi-jadi, bukan? Itulah jawapan kepada soalan kenapa penting untuk belajar pasal perubahan iklim.

RUJUKAN:

BBC. (2022, Januari 19). In pictures: Snow falls in Algeria’s Sahara desert.

Knight, J. (2022, Januari 31). Snowfall in the Sahara desert: an unusual weather phenomenon. The Conversation.


Surat Terbuka Untuk Maya Karin Dari Anak Jati Terengganu

Kepada Maya Karin, di bawah adalah sebuah pintu yang memagar bangunan ilmu Universiti Oxford, England. Ia adalah hasil ukiran seni anak-anak Besut Terengganu. Kami bangga kerana kedudukan dan maruah kami ditentukan oleh kesenian dan budaya kami sendiri, bukan oleh bahasa asing.

Saya bangga menjadi orang Terengganu. Bangsa Terengganu ini bangsa yang hebat. Saya tak pernah malu menggunakan loghat negeri saya ketika masih belajar dahulu. Saya boleh memilih untuk bercakap bahasa baku, tetapi saya memilih untuk bangga dengan asal-usul saya sendiri.

Saya bangga menjadi bangsa Terengganu. Ketika awal pemerintahan PM ke 4 dahulu, hampir 20% ekonomi negara dipacu melalui hasil bumi negeri kami. Kekayaan besar negara ini adalah antaranya hasil jerih anak negeri kami. Dan kami masih bersabar walau berpuluh tahun kami dianak tiri.

Saya bangga menjadi anak Terengganu. Sejarah Islam kami sangat hebat. Ketika Islam memasuki kawasan kawasan lain di Nusantara hanya pada abad ke 15, Terengganu telah menerima hidayah Islam 100 tahun selepas kewafatan Nabi s.a.w (Prof Madya Dr Wan Hussein Azmi, 1987). Malah pada awal abad ke 11, umat Islam Terengganu bangkit membantu kerajaan Islam Perlak sehingga akhirnya Allah mengurniakan kemenangan kepada kami ke atas Empayar Srivijaya.

Tahukah Maya pada abad ke 13, negeri kami ini sudahpun mempunyai sistem pemerintahan Islam yang teratur dan sistematik?. Ya Batu Bersurat itu bukan tanda kehadiran Islam. Ia tanda kewujudan pemerintahan Islam. [1]

Saya bangga dengan negeri Terengganu. Hasil bumi kami di darat dan laut bernilai tinggi. Mungkin Maya tidak tahu bahawa silika dan hasil kayu negeri ini adalah antara yang paling bernilai di seluruh Semenanjung. Mungkin Maya juga tidak tahu bahawa struktur mukabumi Terengganu yang unik dan hasil air yang melimpah menyebabkan negeri ini adalah antara kawasan paling ideal bagi penjanaan elektrik solar dan hidro.

Saya bangga menjadi anak Terengganu. Disaat negeri-negeri lain membuat reclamation bagi menambah kawasan darat, Terengganu berkorban membuat declamation di kawasan pedalaman. Kami menenggelamkan 260 ribu hektar tanah negeri dan ratusan kampung bagi mewujudkan Tasik Kenyir – penampan kepada masalah banjir di Pantai Timur

Maya tahu berapa luas 260 ribu hektar? Lebih luas daripada setiap inci tanah Kuala Lumpur.

Orang Terengganu ini prinsipnya kuat, akar agamanya kukuh, akhlaknya tinggi, mindanya luas dan jiwanya lembut ke atas saudara saudaranya.

Kami tidak pernah marah apabila ada orang memperlekeh kebolehan berbahasa Inggeris kami. Kerana kami tidak pernah menilai manusia lain melalui cara mereka berkomunikasi.

Bagi sesetengah orang, bahasa mungkin menunjukkan kemajuan. Bagi kami tidak. Kerana yang paling utama adalah akhlak.

Dan akhlak lah yang menjadi inti gagasan membina ketamadunan manusia.


Loloq & M.Nasir: Gandingan Masterpiece Industri Muzik Malaysia

Apabila berbicara tentang lagu yang sedap sehingga menjadi malar segar, pasti nama penulis lirik dan komposernya kurang didendang. Namun, perkara ini berbeza buat satu pasangan penulis lirik dan komposer yang sangat berpengaruh di Malaysia. Memperkenalkan Loloq dan M.Nasir yang banyak mencorakkan industri seni tanah air. Siapa mereka berdua ini?

Rosli bin Khamis atau lebih dikenali sebagai Loloq dilahirkan di Singapura pada sekitar tahun 1958. Perjalanan awal Loloq dalam mendaki kerjaya sebagai seorang penulis lirik bermula dengan hanya melepak bersama Zaen Kasturi, Rashdan Baharom dan Aru Perruza di Central Market.

Buat pengetahuan anda semua, Zaen Kasturi merupakan seorang penulis yang sangat terkenal dengan penghasilan cerpen-cerpen eksprimental. Rashdan pula merupakan vokalis kumpulan Punisher dan Aru Perruza adalah vokalis Koffin Kanser. Ketiga-ketiga individu ini ada memberikan pengaruh kepada Loloq untuk hasilkan lirik yang cukup bagus. Loloq bernasib baik apabila berjumpa dengan M.Nasir. Sejak itu mereka menjadi game changer bagi industri muzik tanah air.

Loloq juga dikenali dengan nama pena Nurbisa dan Cenderawasih. Loloq dikatakan banyak memasukkan unsur sufisme dalam karya tulisannya tetapi dakwaan ini masih belum lagi dapat dibuktikan. Menurut Budhi Hekayat (2011), terdapat sebilangan penulis lirik yang mencuba mengangkat darjat karya mereka ke harakat tasawuf dan sufisme. Situasi sedemikian dapat dilihat melalui lagu-lagu yang ditulis oleh Loloq. Unsur-unsur sufisme yang diterapkan dalam penulisan beliau kadang kala sangat sukar untuk difahami oleh pendengar kerana mengunakan laras bahasa lama.

Dalam penghasilan lirik menggunakan bahasa lama, Loloq mendapat banyak tips daripada Zaen Kasturi. Malah Loloq juga turut memasukkan teknik naratif klasik cerpen dan puisi dalam lirik beliau hasil pengaruh Zaen Kasturi. Sebagai contoh anda boleh kesan aksara yang kurang difahami dalam lagu beliau seperti “kelodan” melalui lagu Julia dan “gita kama” dalam lagu Di Ambang Wati. Kedua-dua frasa membawa maksud tahi bintang dan lagu cinta . Oleh sebab itu beliau pernah berkata, adalah menjadi kepuasan apabila berjaya memaksa kumpulan rock membuka kembali kamus bahasa Melayu (Zainuri Misfar dan Rozdan Mazalan, 2008).

Bukan itu sahaja, Loloq juga banyak menghasilkan lirik yang agak keras dan penuh dengan bahasa pasar. Kalau tidak percaya, anda boleh dengarkan lagu Zen Bikin Wilayah dan Kacap Terlabik. Sekarang kita beralih pula kepada sifu M.Nasir.

Mohamad Nasir bin Mohamad atau lebih dikenal sebagai M.Nasir merupakan antara komposer yang paling berjaya di Malaysia. M.Nasir mula terdedah dengan muzik apabila abangnya seringkali memainkan lagu daripada Bob Dylan, Pink Floyd dan The Beatles ketika kecil. Hal ini mendorong M.Nasir meminati muzik dan berjaya memiliki album pertama iaitu Mohamad MN pada 1979. Walau bagaimanapun, album ini gagal mendapat tempat di pasaran. M.Nasir tidak mengalah apabila berjaya membentuk kumpulan folk rock marhaen iaitu Kembara dengan gabungan beliau bersama A.Ali, S.Sahlan, Abby Ali dan Eddie Ali. Kumpulan ini tampaknya agak berjaya dengan album sulung mereka terjual sebanyak 25,000 unit. Antara lagu kumpulan Kembara yang paling terkenal adalah Ekspres Rakyat.

Selepas pembubaran Kembara, M.Nasir mula serius dalam penulisan lirik dan penghasilan lagu. Sebenarnya M.Nasir sudah terlibat lebih awal dengan penulisan lirik dan penghasilan lagu melalui Hujan nyanyian Sweet Charity. Bermula sejak itu M.Nasir berjaya menghasil lirik dan lagu yang dianggap sebagai mahakarya. Salah satunya adalah Srikandi Cintaku dendangan kumpulan Bloodshed. Bagi penulisan lirik pula, Tiara nyanyian kumpulan Kris boleh dikatakan antara yang terbaik. Frasa “Jika kau bertemu aku begini, berlumpur tubuh dan keringat membasah bumi” cukup membuktikan lirik yang dihasilkan oleh beliau sangat berkualiti. Sehingga ke hari ini, sukar untuk kita melihat lirik seumpama itu wujud dalam lagu.

Menurut Samilah Ibrahim (n.d), lagu ciptaan M.Nasir memiliki kualiti tinggi dan puitis walaupun liriknya ditulis oleh individu lain seperti Loloq. Beliau juga boleh dianggap sebagai penggubah lagu paling berpengaruh di Malaysia dan Singapura melalui 2000 buah lagu yang telah dihasilkannya (Azlan Mohamed Said, 2015). Salah satu mahakarya terunggul M.Nasir adalah lagu Tanya Sama Itu Hud-Hud. Lagu ini mengambil inspirasi daripada Musyawarah Burung karya Faraduddin Attar.

Lagu ciptaan beliau seperti Di Sebalik Cermin Mimpi dikatakan memiliki pengaruh daripada Hamzah Fansuri melalui aliran sufi Wahdatul Wujud. Namun begitu, dakwaan ini masih tidak mampu lagi dibuktikan oleh mana-mana pengkaji. Bukan itu sahaja, karya beliau juga banyak dipengaruhi oleh gagasan sufisme Ibnu Arabi melalui buku Al-Futuhat al-Makkiyah dan Fushush al-Hikam (Hanim Mohd Salleh, 2018). Gandingan mantap antara M.Nasir dan Loloq telah menghasilkan pelbagai lagu yang boleh dianggap sebagai mahakarya seperti Kias Fansuri.

Penulis lirik seperti Loloq, M.Nasir dan S.Amin Shahab adalah pelopor kepada penghasilan lirik lagu sufisme di Malaysia. Lagu ciptaan mereka seperti Di Ambang Wati nyanyian Wings dan Umpama Mimpi Dalam Mimpi nyanyian Damasutra masih lagi menjadi perdebatan sama ada memiliki unsur sufisme atau tidak. Sehingga kini mereka tidak pernah mendedahkan bahawasanya lagu itu dipengaruhi oleh sufisme. Unsur sufisme yang telah dimasukkan itu menyebabkan lagu-lagu yang berasal daripada era 80-an sehingga 90-an terus kekal relevan.

Walau bagaimanapun, pemergian Loloq membuatkan M.Nasir menjadi sedikit perlahan dalam industri muzik. Mungkin juga M.Nasir belum menjumpai gandingan sebagus Loloq. Apa-apapun perjuangan M.Nasir dalam muzik masih lagi diterusan dengan adanya Luncai Emas. Syarikat rakaman ini merupakan penaung pemuzik indie berbakat seperti Iqbal M, Margasatwa dan Ramayan. Bayangkan jika Loloq masih ada, mungkin ketiga-tiga kumpulan ini mampu ulangi kejayaan Spider di awal era 2000an.

RUJUKAN:

Azlan Mohamed Said. (2015). Yang Terukir Bahasa dan Persuratan Melayu. Dipetik dari https://www.mbms.sg/en/-/media/mlc/documents/yang-terukir-ebook-master—23-nov-2015.pdf.

Buddhi Hekayat. (2011). Loloq- Lirik ata Puisi, Tuhan atau Manusia. Dipetik dari http://jalantelawi.com/2011/04/loloq-lirik-atau-puisi-tuhan-atau-manusia/.

Hanim Mohd Salleh. (2018, Julai 8). Tarekat seni M.Nasir perlu didokumentasikan. Berita Minggu Singapura. Dipetik dari https://www.nafa.edu.sg/media/2018/BeritaMinggu08Jul18.pdf.

Zainal Rashid Ahmad. (2020, Mei 25). KLWBC: Loloq si narator lirik seribu cerita. Dipetik daripada https://www.astroawani.com/berita-malaysia/klwbc-2020-loloq-si-narator-lirik-seribu-cerita-244178

Zainuri Misfar & Rozdan Mazalan. (2008, Januari 31). Belasungkawa Loloq (1957-2008): Hilangnya penulis kreatif. Berita Harian.


Majusi: Sejarah Agama Purba Tamadun Parsi

Wujud sekitar 4000 tahun yang lalu, Zoroastrianisme atau agama Majusi menjadi agama anutan bagi masyarakat Parsi Purba. Ada kemungkinan bahawa agama ini merupakan kepercayaan monoteisme pertama di dunia. Tambahan, antara agama tertua yang masih diamalkan hingga ke hari ini.

Pegangan ini sedikit sebanyak telah membentuk pemerintahan bagi  tiga dinasti Empayar Parsi. Pertama, Dinasti Achaemenid. Cyrus Agung merupakan penganut Zoroastrianisme yang warak. Banyak yang berpendapat bahawa Cyrus merupakan pemerintah yang sangat bertoleransi.

Beliau telah memberi keizinan kepada masyarakat bukan berbangsa Iran untuk mengamalkan segala bentuk kefahaman dan pegangan mereka secara bebas. Dari sudut undang-undang, Cyrus telah mengguna pakai undang-undang Zoroastrian, iaitu Undang-undang Asha. Namun begitu, dari sudut penguatkuasaan pula, penekanan tidak diberikan kepada masyarakat di tanah jajahan Parsi.

Ajaran Zoroastrianisme tersebar ke Asia melalui Laluan Sutera. Antara konsep kefahaman Zoroastrianisme adalah beribadat kepada satu Tuhan, kewujudan Syurga dan Neraka dan hari pembalasan. Satu millenium kemudiannya, Zoroastrianisme mendominasi dua dinasti Parsi-empayar Parthia dan Sasanid sehinggalah penaklukan oleh orang Islam berlaku pada abad ke-7 Masihi.

Penaklukan Islam terhadap empayar Sasanid berlaku sekitar 633-651M. Penaklukan ini sekaligus menyebabkan penurunan kegiatan Zoroastrianisme. Perundangan Islam telah dikuatkuasakan dan saban tahun, semakin ramai penganut agama Majusi telah memeluk Islam. Pada masa yang sama, pakar berspekulasi bahawa terdapat sebahagian orang-orang Parsi telah berhijrah merentasi Laut Arab.

Mereka yang menganut agama Majusi ini telah mendarat di Gujarat, India Barat. Peristiwa ini berlaku sekitar 785-936M. Parsis, gelaran yang telah diberikan kepada kelompok tersebut. Kini, Zoroastrianisme sudah memiliki hampir 100 000 hingga 200 000 penganut di seluruh dunia dan masih lagi diamalkan hingga hari ini sebagai agama minoriti di sebahagian kecil kawasan Iran dan India.

Dewa Kebijaksanaan

Ahura mazda, dewa yang utama dari senarai dewa-dewa Zoroastrianisme yang lain. Kewujudannya tercatat dalam teks tertua yang pernah wujud di Iran, iaitu Gathas. Penghasilan Gathas didekasikan sepenuhnya kepada Ahura Mazda, sebagai suatu bentuk pemujaan dan pujian kepadanya.

Menurut ajaran ini, pada awalnya, hanya wujud dua bentuk roh atau semangat, satunya Ahura Mazda dan satu lagi, Angra Mainyu. Kedua-dua mereka memiliki perwatakan yang saling bertentangan. Ahura penuh dengan segala kebaikan, manakala Angra lengkap dengan pelbagai kejahatan. Namun, hanya dua ciri ini sahaja yang ada persamaan-mereka abadi dan tidak diciptakan. Dari sudut kekuatan, mereka sama-sama kuat . Sama gagah perkasa. Cumanya, Ahura mempunyai satu kelebihan, iaitu kebijaksanaan.

Sebuah perjanjian dua hala telah terbentuk antara Ahura Mazda dan Angra Mainyu. Menurut perjanjian tersebut, perang hanya boleh berlaku dalam tempoh dan ruang masa yang terhad. Oleh sebab itu, dunia telah dicipta untuk dijadikan sebagai umpan atau perangkap bagi semangat atau roh-roh yang jahat. Walaupun Ahura yang menciptakan dunia, tetapi Angra telah membawa segala kekurangannya ke dunia ini. Segala kejahatan akan terhapus, setelah Angra Mainyu ditewaskan kelak, suatu masa di penghujung dunia.

Pada prasasti Parsi Purba, Ahura Mazda dikenali sebagai pencipta Bumi dan Syurga, pemelihara kebenaran dan pelindung para raja Achaemenid. Ahura Mazda memiliki 7 aspek keabadian, Amesha Spentas. Setiap aspek ini mengetuai alam masing-masing:

Terdapat juga tujuh semangat pelindung, Yazatas iaitu;

Anahita (air, kesuburan), Atar (api), Homa (tumbuhan penyembuh), Sraosha (ketaatan), Radhnu (penghakiman), Mithra (kebenaran) dan Tishtrya (Bintang Sirius, sumber hujan).

Menurut kepercayaan ajaran ini, Angra Mainyu dan para pembantunya, Ahriman menjadi penyebab kepada kemarau, cuaca yang buruk, kesakitan, penyakit, kemiskinan dan segala bentuk kesengsaraan. Selain itu, nama Ahura Mazda sering disebut pada awal mula segala ibadat mereka. Walaupun tiada sebarang tinggalan catatan sejarah mengenai kehidupan Ahura Mazda, setidak-tidaknya menurut naratif tersebut, beliau akan kembali untuk menghapuskan kejahatan. Di sebabkan inilah, sukar untuk kita jumpa sebarang kesenian mengenai beliau.

Zarathustra

Menurut ajaran ini, manusia diberi pilihan untuk berbuat kebaikan mahupun kejahatan. Kelak, mereka akan tanggung dan terima pembalasan atas apa yang mereka lakukan. Dalam membantu umat manusia untuk membuat pilihan, Ahura Mazda telah menghantar seorang utusannya, bernama Zarathustra atau Zoroaster, menurut panggilan Yunani.

Ianya masih tidak jelas, bilakah tempoh kehidupan Zarathustra. Para sarjana percaya bahawa Zoroaster pernah hidup sezaman dengan Cyrus Agung pada abad ke-6 SM. Namun begitu, kebanyakan bukti arkeologi dan linguistik membuktikan bahawa beliau telah pun hidup lebih awal dari itu, iaitu sekitar 1500-1200 SM.

Avesta

Avesta merupakan kitab suci Zoroastrianisme. Menurut para sarjana, Avesta merupakan kumpulan teks suci, seperti Gathas, lagu-lagu dan gita puja (hymn) Zoroaster dan Yashts, puisi liturgi purba dan gita puja yang wujud sebelum kelahiran Zoroaster. Dikatakan bahawa Avesta yang ada hingga kini, hanyalah kurang dari suku jumlah ketebalan Avesta pada abad ke-9 Masihi.

Bahasa yang diguna pakai dalam Avesta terbahagi kepada dua lapisan kronologi. Tatabahasa yang digunapakai pada Avesta Lama sangat hampir persamaannya dengan bahasa yang diguna pakai dalam kitab Rig Veda, manakala Avesta Baharu lebih kepada bahasa Parsi Purba. Memandangkan Avesta tidak mempunyai sebarang kaitan dengan peristiwa sejarah, perbezaan linguistik ini sangat penting dalam menganggar awal mula agama Majusi ini.

Avesta Lama mempunyai 5 buah puisi pujaan yang berirama, 4 doa-doa suci dan sebuah puisi yang tidak berirama, dikenali sebagai Yasna Haptanghaiti (Tujuh Bahagian Pengorbanan). Avesta Baharu pula mempunyai Yasna (Pengorbanan), teks liturgi yang masih diamalkan sehari-hari oleh para paderi Majusi. Di samping menceritakan mitos Zarathustra-memburu syaitan dan roh-roh jahat agar kembali ke neraka, bahagian terakhir Avesta turut menceritakan bagaimana Ahura Mazda dan para utusannya, memulihkan kembali dunia yang tenat ini.

Di Pusara Langit

Faravahar merupakan simbol purba bagi agama Majusi. Ia menggambarkan seorang lelaki berjambang, berdiri di antara satu bulatan yang memiliki dua buah sayap besar. Gambaran ini membawa mesej kehidupan abadi. Mengenai api pula, api dianggap sebagai cahaya, kehangatan dan mempunyai kuasa penyucian. Selain itu juga, pokok Sipres merupakan simbolik kepada hidup abadi.

Api dan air dilihat sebagai simbol penyucian dalam agama Majusi. Tempat ibadat mereka pula dikenali sebagai kuil api. Setiap kuil api mempunyai sebuah altar dengan api yang berterusan menyala maraknya dan tidak pernah terpadam.

Menurut lagenda, terdapat 3 kuil api purba yang apinya dinyalakan sendiri oleh Ahura Mazda sejak di awal pembinaannya. Api-api tersebut digelar sebagai Api Agung. Ahli arkeologi telah pun mencari kawasan-kawasan yang berkemungkinan dimaksudkan dengannya. Namun begitu, ia masih lagi tidak jelas samada api tersebut wujud atau lagenda tersebut hanya mitos semata.

Para penganut yang telah ditimpa ajal akan ‘dikebumikan di langit.’ Dakhma atau Menara Kesepian telah dibina untuk tujuan tersebut. Mayat-mayat ini terdedah kepada burung-burung hering sehinggalah hanya tinggal tulang-belulang sahaja. Kemudian, tulang-tulang tersebut diambil, dibasuh dan ditempatkan di dalam sebuah lombong (batu) kapur, dinamakan sebagai osuari.

Walau bagaimanapun, Dakhma telah diharamkan di Iran, sejak 1970-an. Kebanyakan penganut agama Majusi masa kini, telah membakar mayat-mayat di bawah papak konkrit. Namun begitu, sebahagian orang Parsi di India masih lagi mengekalkan tradisi pengebumian langit terutamanya di kawasan berdekatan dengan Mumbai, India.

RUJUKAN:


Dua Anak Syarikat Petronas Dirampas, Kita Kena Gelabah Ke?

Baru-baru ini pihak waris terakhir Kesultanan Sulu dikatakan telah merampas dua anak syarikat Petronas di Azerbaijan atas dakwaan sebagai sebahagian nilai RM62.59 bilion yang wajib dibayar oleh kerajaan Malaysia. Hal ini sekaligus menimbulkan pelbagai reaksi daripada seluruh rakyat Malaysia.

Ada yang mendakwa, Malaysia telah kehilangan wang sebanyak RM8.9 bilion dan bakal mengikut jejak langkah Sri Lanka. Ada pula yang menyalahkan bekas perdana menteri kerana menghentikan bayaran pada tahun 2013. Macam macam rampasan ini boleh tercetus?

Semuanya bermula dengan serangan Tentera Sulu yang mahu menakluk Sabah pada tahun 2013. Kerajaan pada ketika itu telah menghentikan serta-merta bayaran sebanyak RM5300 setiap tahun kepada waris Kesultanan Sulu. 6 tahun selepas itu waris Kesultanan Sulu mula bertindak dengan cuba mencabar keputusan Malaysia di mahkamah timbang tara antarabangsa.

Malaysia pula buat endah tak endah dan masalah mula timbul apabila bekas peguam negara didakwa telah mengutuskan surat yang menyatakan kekesalan kerana tidak membayar RM5300 selama 6 tahun. Jadi surat itu digunakan sebagai bukti bahawa Malaysia bersalah kerana tidak membayar wang kepada waris Kesultanan Sulu.

Akhirnya, Malaysia telah dikehendaki oleh mahkamah untuk membayar sebanyak RM62.59 bilion sebagai ganti rugi kepada waris Kesultanan Sulu. Kalau tidak mampu, Malaysia diberi pilihan untuk menyerahkan Sabah kepada mereka. Disebabkan Malaysia masih lagi tidak membayar, pihak waris Kesultanan Sulu terus merampas dua anak syarikat Petronas sebagai ganti rugi.

Sekarang ini kita kena gelabah ke?

Ya betul pihak Petronas sendiri telah mengesahkan bahawa dua anak syarikatnya iaitu Petronas Azerbaijan dan Petronas South Caucasus telah menerima notis saisie-arret. Bermakna rampasan dilakukan sebagai salah satu cara mendapatkan ganti rugi yang telah dipersetujui oleh mahkamah. Habislah segala aset Petronas sebab macam gitu sahaja kena rampas.

Namun jangan risau kerana pihak Petronas sendiri menyatakan bahawa kesemua aset Petronas Azerbaijan dan Petronas South Caucasus telah dilupus. Segala hasil pula telah dipulangkan dengan sewajarnya. Bermakna, waris Kesultanan Sulu hanya merampas syarikat dan sijil SSM sahaja. Manakala segala aset telah dijual dan hasilnya pula telah kembali kepada Malaysia dengan selamat.

Biarpun begitu tindakan waris Kesultanan Sulu ini dianggap sebagai tidak berasas dan Petronas akan terus mempertahankan kedudukan mereka daripada segi undang-undang dalam peristiwa seumpama ini.

Kesimpulannya, rampasan ini tidak akan sesekali membuatkan Malaysia menjadi seperti Sri Langka. Tapi kita kena ambil iktibar di atas segala apa yang terjadi terhadap dua anak syarikat Petronas. Jika kita terlalu berlembut dengan musuh, kita akan dipijak-pijak tanpa kasihan. Jika kita terlalu keras pula, mereka akan beranggapan kita sangat kejam. Jadi rangkalah strategi yang bijak akan mereka tidak akan memerangkap kita lagi.

RUJUKAN:

Hazwan Faisal Mohamad. (2022, Julai 12). Petronas sudah lupuskan dua aset di Azerbaijan. Berita Harian. Dipetik daripada https://www.bharian.com.my/berita/nasional/2022/07/975767/petronas-sudah-lupuskan-dua-aset-di-azerbaijan

Juani Munir Abu Bakar. (2021, Julai 13). Aset Petronas dirampas: Apa itu notis ‘Saisie-arret’. Utusan Malaysia. Dipetik daripada https://www.utusan.com.my/nasional/2022/07/aset-petronas-dirampas-apa-itu-notis-saisie-arret/


Perikatan Nasional Jangan Terlalu Berlembut

Jika ada sagu hati daripada kejatuhan kerajaan Harapan, semestinya ia berkaitan Sijil Peperiksaan Bersama (UEC). Kewujudan UEC dalam negara ini dalam bentuk perbincangan sahaja sudah menunjukkan kesan-kesan buruknya.

Bagaimana perbezaan pendapat boleh terencah sampai kemasyarakatan Malaysia terbelah dari segi pemahaman. Ramai rata-ratanya tidak berpuas hati apabila pasukan dasar UEC ingin menubuhkan sebuah suruhanjaya pendidikan bebas lebih berkuasa daripada Kementerian Pendidikan (The Star Online, 2019).

Selepas menutup 60 dialog bersamaan 120 jam, UEC masih belum diiktiraf. Dan Dong Zong pula sekarang bergelut dalam ketidaktentuan memandangkan Perikatan Nasional sedang menguasai Putrajaya (Hoh, 2020).

Segala usaha dua tahun Dong Zong dalam pengiktirafan UEC telah berakhir secara sia-sia. UEC pula jika dimandatkan mempunyai kuasa pendidikan setaraf STPM atau A-Level.

Kerajaan baharu pula tidak terikat dengan janji manifesto diterapkan Pakatan Harapan. Dan Dong Zong pula ingin bertemu dengan Kementerian Pendidikan kelak untuk mencapai kata sepakat. Sudahlah sebelum ini ingin akses terus ke Dewan Rakyat tanpa melalui Maszlee Malik, sekarang lain pula bunyinya.

Perkara ini menunjukkan bagaimana Dong Zong dimanjakan dalam pentadbiran lama. Memperkudakan hujah bahawa suruhanjaya-suruhanjaya bebas mutlak diamalkan dalam negara-negara lain, isu pendidikan diperkudakan sebagai hujah.

Dan UEC bukan satu-satunya kecelakaan yang dibawa Dong Zong. Polemik Jawi yang begitu bodoh dicetuskan sehingga ramai orang Melayu tidak berpuas hati.

Dong Jiao Zong siap ingin berhimpun untuk membantah Jawi dalam sekolah-sekolah vernakular pun (Malaysia Kini, 2019). Setiausaha Agung Dong Zong sendiri mengatakan bahawa keahliannya takut Jawi mengIslamkan pelajar-pelajar Cina (Malaysia Kini, 2019).

Sampaikan kerana satu pertubuhan ini dua menteri perlu masuk campur (Bernama, 2020). Sifat Dong Jiao Zong yang besar kepala juga menunjukkan bagaimana protokol kerajaan tidak penting untuk mereka.

Mereka hanya memberitahu ingin berjumpa pegawai kementerian dalam masa sejam sebelum perjumpaan itu sendiri (Rajaendram, 2019).

Kiranya persetankan semua kewajiban pegawai-pegawai tertinggi. Mesyuarat pasca-kabinet semua tidak penting. Asalkan memorandum mandul Dong Zong diserahkan. Oleh kerena mereka memberitahu pada jam terakhir, boleh pula mereka bising.

Begitu bebasnya Dong Zong berpencak dibawah kerajaan Harapan, suatu perkara yang tidak boleh berlaku kepada Perikatan Nasional.

Layanan istimewa kepada Dong Zong melambangkan diskriminasi dan juga hipokrasi seolah-olah UEC merupakan suatu isu besar.

Ia hanya melibatkan pengiktirafan semata-mata, yang Perikatan Nasional tidak wajar melaksanakan selagi mana kedudukan Bahasa Melayu (yang merupakan bahasa kebangsaan) tidak dilonjakkan.

Usaha Maszlee untuk menaiktarafkan sekolah-sekolah daif wajar diberikan perhatian, berbanding Dong Zong yang hanya membuang masa dan menuntut esklusiviti.

Sebulan selepas kerajaan Harapan dibentuk, 37 sekolah Sarawak dikenalpasti daif dan terbabit dalam fasa pertama projek baikpulih (Kawi, 2018). Setahun kemudian, 90% sekolah daif seluruh negara sudah dibaik pulih (BH Online, 2019).

Program Sarapan Percuma untuk 2.7 juta pelajar sekolah pun wajar diteruskan tanpa saringan kaya dan miskin. Di sekolah jurang sosioekonomi tidak wajar dijadikan sempadan.

Perkara-perkara sebegini lebih relevan untuk ditekankan, malah jauh lebih penting daripada UEC. Tetapi Dong Zong tiada nilai kemanusiaan pun untuk memperjuangkan isu-isu sebegini. Walhal Cina pun boleh mendapat manfaat daripada mana-mana dasar untuk semua pelajar.

Perikatan Nasional juga perlu memberikan perhatian kepada pengembalian PPSMI yang ditolak banyak pihak. Lebih-lebih lagi suatu platform persediaan supaya pelajar-pelajar sekolah menengah boleh menguasai pengajian sains dan matematik dalam bahasa Inggeris semasa di peringkat universiti.

Terdapat banyak isu-isu pendidikan lebih serius – Dong Zong dan UEC bukan antaranya.

RUJUKAN:

Bernama. (2020, January 15). Dong Jiao Zong admits Jawi not intended to convert students, says Mujahid. FMT. Retrieved from https://www.freemalaysiatoday.com/category/nation/2020/01/15/dong-jiao-zong-admits-learning-jawi-not-a-process-of-islamisation-says-mujahid/

BH Online. (2019, Disember 12). 90 peratus sekolah daif di seluruh negara sudah baik pulih. Retrieved from https://www.bharian.com.my/berita/nasional/2019/12/638030/90-peratus-sekolah-daif-di-seluruh-negara-sudah-dibaik-pulih

Hoh, K.S. (2020, March 5). Dong Zong uncertain on how to progress Chinese education under new govt. The Sun Daily.  Retrieved from https://www.thesundaily.my/local/dong-zong-uncertain-on-how-to-progress-chinese-education-under-new-govt-GI2082923

Kawi, M.R. (2018, Ogos 28). 37 sekolah daif di Sarawak terbabit fasa pertama projek baikpulih. Berita Harian. Retrieved from https://www.bharian.com.my/berita/wilayah/2019/08/601036/37-sekolah-daif-di-sarawak-terbabit-fasa-pertama-projek-baikpulih

Malaysia Kini. (2019, December 19). Dong Jiao Zong calls for ‘no to Jawi’ rally attendees to register. Retrieved from https://www.malaysiakini.com/news/504160

Malaysia Kini. (2019, December 27). Chinese Worried Jawi May Islamise the Non-Muslims. Malaysia-Today. Retrieved from https://www.malaysia-today.net/2019/12/27/chinese-worried-jawi-may-islamise-the-non-muslims/

Rajaendram, R. (2019, November 30). Education Ministry: Dong Zong, Jiao Zong only gave us an hour’s notice. The Star Online. Retrieved from https://www.thestar.com.my/news/nation/2019/11/30/education-ministry-dong-zong-jiao-zong-only-gave-us-an-hour039s-notice

The Star Online. (2019, July 21). Understanding the UEC. Retrieved from https://www.thestar.com.my/news/education/2019/07/21/understanding-the-uec


Iktibar Daripada Filem ‘Spider-Man: Homecoming’

Sejak ditayangkan pada 6 Julai lepas, ahli terbaru Marvel Cinematic Universe (MCU), Spider-Man melalui filemnya, ‘Spider-Man: Homecoming‘ mendapat sambutan hangat di pawagam. Bukan itu saja, para pengkritik turut memberi pujian kepada para pelakon terutamanya kepada pemegang watak Peter Parker, Tom Holland serta kepada mood filem yang ringan dan babak-babak yang mendebarkan. Dan jangan terkejut jika ada peminat menyifatkan Spider-Man yang versi Holland jauh lebih baik daripada Spider-Man versi Andrew Garfield dan Tobey Maguire. Tapi apa iktibar kita boleh belajar daripada Homecoming?

1. Kalau nakkan sesuatu, usaha dan persediaan kena ada.

Dalam filem Homecoming, kita semua tahu keinginan Parker untuk menjadi seorang Avenger seperti mana mentornya, Tony Stark/Iron Man dan idolanya, Steve Rogers/Captain America. Tetapi walaupun mendapat sut yang bagus, Stark merasakan Parker belum bersedia untuk menjadi Avenger. Atas sebab itu, Spider-Man melakukan banyak perkara di luar dugaan semata-mata hendak membuktikan beliau layak mendapat gelaran Avenger. Namun angkara obsesi tak bertempat ini, tumpuan beliau pada pelajaran, keluarga dan kawan-kawan terjejas sehingga menyebabkan Stark merampas sut tersebut daripada Parker dengan niat menyedarkan kembali beliau. Selepas peristiwa itu, Parker kembali fokus kepada semua perkara di atas sehingga membawa kepada kejayaan menahan Adrian Toomes/Vulture dan ditawarkan menjadi seorang Avenger kerana mengikut pandangan Stark, Parker sudah bersedia.

Nak berjaya dalam sesuatu perkara bukan mudah. Tiada jalan singkat untuk kita berjaya. Kalau nakkan sesuatu, kita kena berusaha dan menyediakan diri kita dalam keadaan terbaik bagi meningkatkan peluang kejayaan kita. Bila kita tunjuk komitmen sedemikian, orang tahu bahawa kita benar-benar serius untuk berjaya dan ada keinginan mengubah hidup kita ke arah lebih baik. Tengok sajalah pelakon-pelakon yang dapat berpeluang jadi hero atau heroin sesebuah filem aksi, banyak perkara mereka kena korbankan untuk jadi terkenal. Hugh Jackman yang memainkan watak Logan/Wolverine dalam siri filem X-Men terpaksa mengamalkan diet makanan ketat untuk mendapatkan susuk tubuh sasa dan tegap untuk watak tersebut. Chris Pratt yang kita kenali sebagai Star Lord/Peter Quill di dalam filem ‘Guardians of the Galaxy’ dulu dikenali sebagai seorang yang gemuk dan terpaksa menurunkan berat badan bagi mendapatkan susuk tubuh ideal bagi watak tersebut. Kepayahan yang dilalui mereka berdua ini berbaloi kerana tak lama selepas filem-filem mereka ditayangkan, mereka menjadi nama-nama besar di persada Hollywood.

2. Tamak haloba tidak membawa manusia ke mana-mana.

Dalam filem Homecoming, motif sebenar jenayah Toomes ialah untuk memberi kehidupan yang lebih baik kepada keluarganya dan membalas dendam kepada Jabatan Kawalan Kerosakan (Department of Damage Control) yang merampas peluang perniagaannya selepas melihat potensi senjata Chitauri yang bersepah selepas berlakunya Pertempuran New York (The Avengers), Toomes melihat inilah peluang untuk dia jadi kaya-raya. Namun keghairahan Toomes dalam mengejar kekayaan menyebabkan banyak nyawa terancam termasuk keluarganya sendiri dan kebebasannya hilang selepas dikalahkan Spider-Man dan diserahkan kepada pihak berkuasa untuk pengadilan.

Tamak bukanlah satu perkara asing dalam kehidupan di mana ia satu tema kejahatan yang berulang kali muncul sepanjang hidup kita. Jika tamak dalam soal baik seperti mengejar pahala itu tidak menjadi masalah, bahkan digalakkan lagi oleh Nabi s.a.w dalam satu hadis. Tetapi tamak sebegini yang menyebabkan manusia jadi buta hati kerana padanya, harta atau kuasa jadi fokus utama tanpa memikirkan kesan pada diri sendiri atau orang lain. Bila itu jadi fokus utama, manusia tidak lagi memikirkan betul atau salah tindakannya kerana padanya, bila kuasa atau harta berada dalam tangan, ia berbaloi dengan tindakan yang diambil, sekaligus mengiyakan kata-kata Eartha Kitt, “Tamak itu bersifat pemusnah. Ia memusnahkan segala-galanya.” Dan bila mana tamak menguasai diri, manusia tidak akan puas dengannya dan akan berusaha memiliki yang lain untuk memuaskan ketamakannya itu. Maka atas sebab itulah, ramai cendekiawan mengecam sifat tamak sebegini. Bagi Seneca, bila tamak bertakhta di hati, semua dirasakan tidak mencukupi.

3. Keluarga harus jadi keutamaan.

Tema kekeluargaan amat menonjol dalam Homecoming walaupun kedua-dua hero dan antagonis saling bermusuhan. Tengok sajalah gelagat lucu Parker yang berusaha menyembunyikan identiti Spider-Man daripada pengetahuan ibu saudara beliau, May Parker termasuk adegan terakhir di mana mak ciknya masuk bilik tatkala beliau menyarung sut Spider-Man yang dipulangkan Stark. Sementara Toomes tetap berusaha menjaga keluarganya walaupun berhadapan tekanan daripada pihak berkuasa dan Spider-Man yang memburunya.

Dalam kesibukan kita bekerja atau belajar, jangan lupa untuk meluangkan masa terluang bersama keluarga. Ini kerana merekalah yang sentiasa menyokong kita tanpa mengira senang atau susah. Merekalah yang tidak jemu-jemu mendorong kita menjadi lebih baik dalam semua aspek kehidupan. Jangan kerana terlalu mengejar keseronokan di luar, mereka dilupakan terus. Bahkan, mereka sebenarnya ladang pahala yang harus dijaga penuh rapi. Terlalu banyak hadis Nabi s.a.w yang mengingatkan kita berlaku baik kepada keluarga. Antaranya, baginda bersabda berdasarkan riwayat Abu Mas’ud al-Badri, “Orang yang beri nafkah kepada keluarganya ialah satu perbuatan kebajikan.” Dalam satu riwayat Aishah r.a, baginda bersabda, “Orang yang bagus imannya ialah orang yang berakhlak baik dan berlaku baik kepada keluarganya.”

4. Kita semua mentor kepada orang lain.

Tiada siapa akan percaya tetapi hakikatnya, Tony Stark sebenarnya berperanan sebagai mentor kepada Peter Parker. Walaupun peranan tersebut langsung tidak disukai beliau dan adakalanya diserahkan kepada pembantu dan pemandunya, Harold ‘Happy’ Hogan, beliau tetap memberi input dan pengajaran baik kepada Parker dalam perjalanan menjadi hero yang hebat di mata masyarakat. Jika dilihat daripada pengalaman beliau, dari peristiwa penahanan beliau di Afghanistan (Iron Man) sehinggalah perbalahan yang membawa kepada perpecahan Avengers (Captain America: Civil War), ia sememangnya merupakan satu pengalaman yang membuka mata Parker kepada dunia sebenar.

Satu pesanan menarik Stark kepada Parker dalam satu babak ialah, “If you’re nothing without that suit, then you should never have it.” Walaupun kritikan Stark agak keras, ianya ada asas juga. Stark juga tidak mahu Parker mengulangi kesilapan lamanya iaitu sombong dan terlalu bergantung kepada satu perkara. Dan tindakan Parker yang tidak mementingkan diri selepas itu termasuk menolak tawaran menjadi Avenger mendorong Stark melamar Pepper Potts pada akhir filem tersebut.

Kita semua ada tanggungjawab sebagai mentor atau contoh teladan dalam kehidupan kita. Walaupun ada menganggap peranan sebegini hanya layak diisi oleh orang-orang tertentu saja, hakikatnya jadi mentor tidaklah sesukar seperti mana yang disangkakan. Ya, bukan senang untuk menunjukkan teladan yang baik dan memberi nasihat berguna kepada orang lain terutama kanak-kanak tetapi bila kita berbuat demikian, kita sebenarnya menegur diri sendiri dan meningkatkan lagi diri kita ke arah lebih baik. Dan bila kita buat perkara sebegini, ia sebenarnya menjadi saham pahala kita yang berterusan walaupun selepas kita tiada di dunia ini. Mungkin apa yang kita lakukan itu nampak remeh tetapi ia sebenarnya mampu mengubah pandangan hidup manusia dan nampak besar pada pandangan-Nya.

Sumber:

1. Idris, Amin. (2017). Harian Metro. Gen-Y. Psiko-Y. Anda Sedia?

2. Sunnah.com. The hadith of Prophet Muhammad s.a.w at your fingertips. sunnah.com.

3. Gleiberman, Owen. (2017). Variety. Film Review: Spider-Man: Homecoming. http://variety.com/2017/film/reviews/spider-man-homecoming-review-tom-holland-1202481638/


Hamzah Fansuri: Ikon Sufi Kontroversi Alam Melayu

Pernah dengar nama-nama tokoh sufi seperti Imam Hasan al-Basri atau Abū Yazīd al-Bustāmi? Bagaimana pula dengan Imam Junaid al-Baghdādi atau Rabiatul Adawiyah? Sudah pasti ramai yang tahu. Kerana mereka telah dianggap sebagai antara tokoh sufi yang terpenting di kurun awal Islam.

Berganjak ke kurun pertengahan, lahir pula tokoh seperti Imām al-Ghazāli, Syeikh Abdul Qādir al-Jailāni, Jalāluddīn ar-Rūmi, Syeikh Abū Hassan as-Syādzili dan ramai lagi.

Selang beberapa kurun setelah itu, muncul Imam Jazūli di Mesir yang merupakan pengarang bagi Kitab Dalāil Khairāt yang masyhur, Syeikh Muhammad Bahā’uddīn an-Naqsyabandi pendiri Tarekat Naqsybandiyyah di Parsi (Bukhara), dan Syeikh Abdullah as-Syattār pendiri Tarekat Syattāriah di India.

Kesemua mereka bukan saja dikenali sebagai tokoh sufi, bahkan boleh dikatakan penyumbang besar kepada perkembangan ilmu tasawuf. Namun dalam ramai yang disebutkan, tak ada seorang pun yang berbangsa Melayu.

Adakah kerana Alam Melayu ketandusan ikon tasawuf, walhal pada ketika itu kita sudah mencapai kemajuan dalam lapangan-lapangan lain seperti persenjataan, perniagaan dan perundangan?

Sebenarnya, figura-figura yang membawa peranan tersebut sememangnya telah lahir di Alam Melayu.

Antaranya ialah Syeikh Hamzah Fansuri. Beliau dikatakan lahir di Barus, sebuah perkampungan yang terletak di Daerah Singkel, Aceh. Pedagang Parsi mengenalinya sebagai Fansur. Wilayah Barus suatu masa dahulu terkenal dengan pengeluaran kapurnya di seluruh dunia, yang sehingga ke hari ini pun kita kenal dengan Kapur Barus. Kerana itulah nisbah namanya disandarkan kepada wilayah tersebut.

Profesor Syed Muhammad Naquib al-Attas pula berpendapat bahawa Hamzah Fansuri dilahirkan di Syahr Nawi, sebuah wilayah di Siam pada era kerajaan Ayyutthaya.

Para pengkaji berpendapat beliau hidup di sekitar pertengahan abad ke-16 hingga awal abad ke-17 pada era pemerintahan Sultan Alauddin Ri’ayat Shah Sayyid al-Mukammil. Sebahagian lain pula berpendapat beliau sempat hidup di zaman pemerintahan Sultan Iskandar Muda.

Syeikh Hamzah Fansuri merupakan adik kepada Syeikh Ali Fansuri yang merupakan bapa kepada Syeikh Abdul Rauf al-Singkili, seorang ulama masyhur di Tanah Aceh yang menjadi orang pertama menterjemahkan al-Quran ke dalam Bahasa Melayu.

Syeikh Hamzah Fansuri mengembara ke banyak negara di pelusuk dunia dalam perjalanannya mendapatkan makrifatullah. Beliau mendapat pendidikan awal di kampungnya sendiri sebelum menempuh perjalanan ke India, Parsi, Baghdad, Mekah dan Madinah.

Di Baghdad, beliau berbaiat kepada Tarekat Qadiriyah yang pada masa itu sedang berkembang luas. Tarekat Qadiriyah didirikan oleh seorang ulama sufi masyhur kurun ke-12, Syeikh Abdul Qādir al-Jailāni (1077-1166).

Setelah itu, beliau pulang semula ke Barus bagi menyebarkan ajaran tasawufnya yang dikenali sebagai Martabat Lima. Dengan menjadikan Sastera Melayu sebagai medan penyebarannya, beliau telah mengarang banyak kitab berbentuk syair.

Antara karya-karyanya yang diketahui:

Dalam kebanyakan karyanya, beliau menjadikan objek penceritaan sebagai perumpamaan untuk menggambarkan keadaan manusia dengan tuhan. Mungkin kerana beliau terkesan dengan kesusateraan Parsi dan Arab sepanjang perkelanaannya seperti Mantiq al-Thayr (Persidangan Unggas) karya Fariduddīn Attār, ulama sufi terkenal asal Parsi.

Martabat Lima yang dibawa beliau dikatakan hasil pengaruh daripada ajaran Wahdatul Wujūd, suatu konsep yang dibawa Ibn ‘Arabi (1165 – 1240), seorang sufi dan ahli falsafah yang lahir di Andalusia.

Asasnya, konsep Wahdatul Wujūd ini berteraskan kepercayaan bahawa tuhan dan alam berada dalam suatu kesatuan yang tidak terpisah. Juga disebut panteisme.

Setelah Syeikh Hamzah Fansuri, pemahaman Martabat Lima ini dikembangkan lagi oleh murid beliau bernama Syeikh Syamsuddin Pasai atau masyhur dengan nama Syeikh Syamsuddin al-Sumatrani menjadi Martabat Tujuh. Syamsuddin Pasai pada ketika itu menjawat jawatan mufti dan penasihat agama kepada Sultan. Beliau wafat sebagai syahid dalam sebuah pertempuran menentang Portugis di Melaka.

Oleh kerana pembawaan ajaran ini dilihat oleh Syeikh Nūruddīn ar-Ranīri sebagai menyimpang, beliau yang setelah itu menjawat jawatan kadi di istana mengarahkan agar kesemua karya Hamzah Fansuri dibakar, dan para pengikutnya ditangkap bahkan ada sebahagiannya dibu.nuh.

Syeikh Nuruddin dilihat mendapat pengaruh anti tasawuf mistik daripada gurunya di India. Hal ini dikatakan menjadi faktor kekerasannya menentang Konsep Wahdatul Wujūd.

Walau bagaimanapun, Hamzah Fansuri tidak hanya dilihat sebagai individu yang berperanan menyumbang kepada ilmu agama bahkan juga Kesusateraan Melayu. Syair-syairnya dikatakan menjadi lagu di bibir masyarakat pada ketika itu.

Selain memilih untuk mengekalkan banyak  perkataan-perkataan Arab daripada menterjemahkannya, beliau kerap kali menggunakan perkataan-perkataan yang membawa maksud berganda (double meaning). Dalam Kesusasteraan Arab, ia disebut al-Majāz (at-Tawriah).

Sebagai contoh, salah satu rangkap syairnya yang berbunyi:

Hamzah nin asalnya Fansuri,
Mendapat wujud di Tanah Syahr Nawi,

Menurut sebahagian pengkaji, “mendapat wujud” di sini bukanlah bermaksud mendapat kelahiran, sebaliknya mendapat ajaran Wujúdiyyah yang dipegangnya.

Tidak banyak maklumat tentang diri dan kehidupannya yang sampai kepada kita, namun yang tersisa itu pun sudah cukup untuk menggambarkan betapa besarnya pengaruh beliau dalam pembinaan intelektual dan spiritual masyarakat melalui sastera. Semoga Allah SWT merahmati rohnya.

RUJUKAN:

Zulqarnain Yani (2009). Syair Burung Pingai Karya Hamzah Fansuri (Kajian Analisis Tematik)

Syed Muhammad Naquib al-Attas (1966). The Mysticism of Hamzah Fansuri https://archive.org/details/themysticismofhamzahfansuri/mode/2up

A. Johns (1990). The Poems of Hamzah Fansuri

Abdul Hadi W.M, L.K Ara (1984) Hamzah Fansuri Penyair Sufi Aceh


Loftus Hall: Rumah Paling Berhantu Di Ireland

Jika anda memandu di satu jalan terpencil merentasi Semenanjung Hook di bahagian timur Ireland, pasti mudah untuk mengesan sebuah rumah agam yang mendapat reputasi sebagai antara tempat paling berhantu di negara itu. Rumah agam Loftus Hall kaya dengan sejarahnya yang tersendiri dan sesetengahnya terus hidup menerusi kisah-kisah hantu yang menyelubungi kediaman tersebut.

Hari ini, Loftus Hall bakal dijual oleh pemiliknya, Aidan dan Shane Quigley dengan nilai 2.5 juta Euro dan rumah agam itu sudah menjalani proses pemulihan struktur yang signifikan. Bagaimanapun, orang yang berminat memiliki Loftus Hall perlu melepasi sesi temuduga dengan pemilik kediaman tersebut.

Aidan dalam satu temubual bersama Irish Examiner berkata, “Saya tidak akan menjual rumah ini kepada orang sembarangan. Saya akan menembual pembeli-pembeli berpotensi. Sekiranya ada badan kebangsaan berminat, itu merupakan satu pilihan. Tetapi jika ada pembeli Amerika yang mahu menetap di sini, saya mahu bekerjasama dengan mereka dalam memulihkan Loftus Hall.”

Quigley bersaudara ketika ini merupakan pemilik Loftus Hall tetapi sejarah membabitkan kediaman itu dan tanah lokasi keberadaannya sebenarnya menjangkau lebih 800 tahun. Jika ditanya penduduk tempatan, mereka menyifatkan sejarah lokasi tersebut lebih lama dan berkemungkinan berusia ribuan tahun kerana ia dianggap suci oleh golongan Druid, kelompok individu bertaraf profesional dan agamawan berstatus tinggi dalam budaya Celtic lama.

Kisah Loftus Hall dikatakan bermula pada abad ke-12 atau lebih tepat 1170. Raymond/Redmond Fitzgerald atau Le Gros (Si Gemuk) mendarat di Baginbun Head, Semenanjung Hook yang kini merupakan daerah Wexford moden. Dalam sejarah Ireland, Le Gros merupakan antara individu bertanggungjawab mengukuhkan pemerintahan orang Norman di negara itu.

Tanah yang menjadi lokasi Loftus Hall hari ini diambil dan di situlah beliau membina sebuah istana bernama Istana Houseland. Namun, lama-kelamaan istana tersebut terbiar dan mendorong keturunan Le Gros merobohkan Istana Houseland sebelum digantikan dengan pembinaan istana yang dipanggil The Hall atau Redmond Hall.

Sejak itu, The Hall terus kekal dalam pemilikan keluarga Redmond sehinggalah pertengahan abad ke-17 Masihi. Tempoh tersebut menyaksikan konflik yang dikenali sebagai P3rang Konfederasi Ireland atau P3rang 11 Tahun sebagai sebahagian dari konflik P3rang Saudara Britain membabitkan kumpulan-kumpulan penyokong Oliver Cromwell dengan penyokong Raja Charles I.

Menariknya di Loftus Hall, kediaman ini menjadi saksi pert3mpuran sengit antara t3ntera Cromwell dengan keluarga Redmond yang berkubu di situ. Pada 20 Julai 1642, Alexander Redmond yang berusia 68 tahun ketika itu berupaya menangkis 4ncaman pihak Cromwell dengan bantuan dua anaknya, beberapa orang penyewa, dua orang 4skar dan seorang tukang jahit.

Pihak Cromwell yang tidak berpuas hati dengan kekalahan mereka terus mencuba mendapatkan The Hall tetapi tidak berhasil. Akhirnya, semua s3rangan dihentikan selepas keluarga Redmond bersetuju menerima terma perjanjian yang diberi pihak musuh. Namun pada tahun 1651, keluarga Redmond disingkirkan sebagai pemilik The Hall sebagai sebahagian daripada tindakan kejam Akta Petempatan Ireland 1652 yang dikuatkuasakan oleh Parlimen England.

Pada tahun 1666, seorang bangsawan England bernama Henry Loftus membeli tanah yang dirampas itu dan menamakan The Hall sebagai Loftus Hall. Untuk beberapa dekad dan abad berikutnya, keluarga ini menjadi antara bangsawan Anglo-Irish yang terkenal dengan sesetengah anggota keluarga Loftus memegang gelaran seperti baron, viscount, earl dan marquess.

Dengan kedudukan sebegini, sudah pasti salah satu impian mereka ialah melihat pemerintah Britain ketika itu iaitu Ratu Victoria mengunjungi rumah agam penuh bersejarah itu. Atas sebab itu, John Henry Loftus, 4th Marquess of Ely menggerakkan usaha pengubahsuaian besar-besaran ke atas Loftus Hall antara 1870 hingga 1879.

Walaupun ada yang mendakwa rumah agam itu dirobohkan sebelum dibina semula, banyak bukti menunjukkan kebanyakan struktur lama The Hall digunakan dan dijadikan sebahagian daripada rupa baru kediaman itu hari ini. Apabila ia siap pada tahun 1879, Loftus Hall merupakan rumah agam tiga tingkat lengkap dengan lantai mozek yang indah dan tangga utama yang menarik hasil kerja artisan dari Itali.

Dari segi luaran, penampilan sebegini sememangnya layak sebagai tempat persinggahan individu bergelar raja atau ratu. Tetapi sehingga ke akhir pemerintahan baginda, Ratu Victoria tidak pernah singgah di Loftus Hall sekaligus menimbulkan rasa kecewa dalam kalangan keluarga Loftus.

Namun, kisah membabitkan Charles Tottenham dan puterinya, Anne Tottenham yang menyebabkan pelbagai misteri dan legenda hantu Loftus menjadi terkenal. Pada pertengahan abad ke-17, Charles berkahwin dengan Anne Loftus dan dikurniakan enam cahaya mata termasuk dua puteri, Elizabeth dan Anne. Tetapi sayang, Loftus meninggal dunia pada saat puteri-puteri mereka masih kecil.

Tidak lama selepas itu, Charles berkahwin lagi dengan sepupunya Jane Cliffe dan mereka sekeluarga kemudiannya menetap di Loftus Hall. Pada satu ketika, sebuah kapal terpaksa berlabuh di Semenanjung Hook bagi mengelak dibadai ribut dan ini mendorong seorang pemuda datang ke situ untuk memohon izin berteduh sementara menanti ribut kembali reda.

Bagi penghuni Loftus Hall, perkara sebegini bukan baru. Kawasan perairan di selatan Wexford yang mencabar boleh menyebabkan kapal tersadai atau musnah terkena batu. Si pemuda yang tidak dikenali itu diberi izin tinggal di Loftus Hall dan menetap di situ selama beberapa minggu. Pada ketika inilah, kedua-dua Anne dan si pemuda jatuh cinta dan banyak menghabiskan masa bersama di Bilik Tapestri.

Mengikut legenda, pada satu ketika, seluruh isi rumah duduk berkumpul dan bermain kad termasuk si pemuda. Walaupun mengikut adat perempuan jarang bermain kad, Anne bertegas mahu bermain bersama mereka. Sedang mereka asyik bermain, salah satu daripada kadnya jatuh di bawah meja dan dia mahu mengutip kad tersebut.

Tatkala Anne hendak mengutip kad tersebut, alangkah terkejutnya dia apabila orang yang dicintainya itu mempunyai telapuk berbelah dan bukan kaki normal seperti manusia biasa. Dia merasa terkejut dan menjerit sekaligus membuatkan seluruh isi rumah Loftus Hall sedar tetamu misteri mereka itu sebenarnya syaitan. Sedar identitinya terbongkar, si syaitan segera berubah menjadi bebola api dan terbang ke udara menembusi bumbung rumah berkenaan.

Pendedahan itu memberi kesan kepada status mental Anne dan keluarga Loftus yang malu memilih mengurung mereka dalam sebuah bilik sehinggalah dia meninggal dunia pada tahun 1775. Sejak itu, Loftus Hall diganggu oleh makhluk halus dan ramai percaya ia berpunca daripada kemunculan syaitan pada malam malang itu.

Keluarga Loftus yang tidak tahan dengan gangguan ini berusaha mendapatkan pertolongan paderi-paderi Protestan untuk menghalau mereka tetapi gagal. Akhirnya, mereka berpaling kepada salah seorang penyewa mereka iaitu seorang paderi Katolik bernama Thomas Broaders. Berikutan kejayaan Broaders menghalau semua hantu keluar dari Loftus Hall, pelbagai konsesi diberi kepada penganut Katolik memandangkan fahaman Katolik tidak diiktiraf di Ireland ketika itu.

Tetapi apakah benar kisah kemunculan syaitan di Loftus Hall? Ada sesetengah pihak berpandangan kisah tersebut sengaja diada-adakan bagi menghalang pengemis atau orang yang tidak diundang singgah di situ. Ini bagi memastikan sebarang usaha mengajak Ratu Victoria singgah di situ tidak digagalkan oleh orang-orang sebegini.

Tetapi benarkah Anne menderita sakit mental akibat peristiwa pelik bin ajaib itu? Menurut satu kisah lain, punca sebenar anak gadis Tottenham itu menderita apabila si pemuda yang menumpang di situ teringin memperisterikannya tetapi dihalang oleh Charles. Lalu, si pemuda dihalau keluar dari Loftus Hall manakala Anne pula dikurung dalam keadaan patah hati.

Namun, ada satu kejutan dalam kisah ini. Semasa melakukan proses pemulihan Loftus Hall, sekumpulan pekerja menemui rangka seorang bayi yang terletak di antara dinding sebuah bilik yang dikatakan tempat Anne dikurung. Mungkinkah kisah sebenar ialah Anne sebenarnya mengandung hasil hubungan terlarang dengan kekasihnya itu sekaligus mengundang malu kepada keluarga berkenaan.

Motif sebegini ada kebenarannya kerana ia dilihat alasan terbaik untuk memastikan Anne tidak dilihat oleh sesiapa sehingga ke akhir hayatnya. Satu kisah tempatan mendakwa anak gadis Tottenham itu m4ti semasa melahirkan anak selepas Charles enggan membenarkan sesiapa tahu keadaan sebenar puterinya termasuk seorang doktor tempatan. Tindakan ini membawa kepada komplikasi semasa kelahiran yang akhirnya membvnvh Anne.

Jadi, apakah itu bermakna Loftus Hall berhantu? Jawapannya bukan saja ya dari segi latar belakang sejarah tetapi juga pengalaman paranormal sesetengah individu semasa berada di situ. Salah seorang daripada mereka ialah Thomas Beavis. Pada tahun 2014, dia merupakan antara pelancong yang mengunjungi rumah agam bersejarah itu.

Bagi mengabadikan kenangannya di situ, sudah menjadi kebiasaan untuknya mengambil gambar sekitar Loftus Hall. Semasa melihat gambar yang ditangkap, alangkah terkejutnya Beavis apabila salah satu gambarnya menangkap imej lembaga dua orang wanita dipercayai imej Anne dan ibunya.

Jadi apa berlaku kepada Loftus Hall pada era moden? Pada awal abad ke-20, keluarga Loftus jatuh muflis dan selepas kem4tian ahli terakhir keluarga berkenaan, Loftus Hall diambil alih oleh Order of Saint Benedict dan kekal berada dalam pemilikan mereka sehingga tahun 1935.

Dua tahun kemudian, Loftus Hall ditukar peranannya sebagai biara dan sekolah untuk kaum wanita oleh Sister of Providence. Namun, warga tempatan takut menghadiri sambutan Mass yang diadakan di situ berikutan kisah syaitan pernah muncul di situ menjadi igauan penduduk.

Pada tahun 1983, ia bertukar peranan sebagai hotel semasa dibeli oleh Michael Deveraux. Selepas kem4tiannya, isterinya bergelut menguruskan Loftus Hall selama beberapa tahun sebelum memilih meninggalkan Loftus Hall begitu saja. Sejak itu, ia terbiar selama hampir sedekad dan dikatakan digunakan untuk upacara pemujaan syaitan.

Pada tahun 2011, ia diambil alih oleh keluarga Quigley dan sejak itu, menjalankan proses pemulihan signifikan terhadap rumah agam berkenaan. Kini, ia dibuka kepada orang ramai di mana mereka boleh mengikuti lawatan berdurasi 45 minit sekitar kawasan Loftus Hall dan mengenali setiap legenda yang berkait dengannya.

RUJUKAN:

Gillan, Joanna. (2020). Loftus Hall: Most Haunted House in Ireland Has Not Revealed All Its Dark Secrets. Ancient-Origins. https://www.ancient-origins.net/unexplained-phenomena/loftus-hall-most-haunted-house-ireland-has-not-revealed-all-its-dark-secrets-021750


Pengorbanan Diri Sami Thich Quang Duc

“Tiada gambar di dalam berita yang dapat mencetuskan pelbagai emosi di seluruh dunia selain daripada gambar itu.” Ini lah kata-kata yang dituturkan Presiden Amerika Syarikat, John Fitzgerald Kennedy setelah melihat gambar seorang sami membakar dirinya.

Ini bukanlah gambar “hoax photoshop”. Ini lah gambar yang telah mencetuskan revolusi, meruntuhkan kerajaan yang zalim serta mengakibatkan penglibatan Amerika Syarikat di dalam Perang Vietnam.

Pada 11 Jun, 1963, seorang sami buddha Vietnam bernama Thich Quang Duc bertindak membakar dirinya hidup-hidup di jalanan bandar Saigon yang sibuk. Ia telah mencetuskan reaksi berantai yang berjaya mengubah sejarah selamanya.

Perlakuan protes Thich Quang Duc meletakkan gambarnya di muka hadapan setiap akhbar di seluruh dunia. Buat pertama kalinya, Vietnam menjadi sebutan warga dunia yang berasa sedih akan kematian beliau.

Pada hari ini, gambar Thich Quang Duc membakar diri menjadi simbol kepada kebangkitan, penentangan, serta pemberontakan terhadap ketidakadilan. Walaupun gambar ini terkenal di dalam dunia kewartawanan, tidak ramai yang tahu tentang perkara apa yang diprotes oleh sami Thich Quang Duc. Ia hanya sekadar menjadi simbol terhadap penentangan.

Tindakan sami Thich Quang Duc membakar dirinya merupakan bantahan kepada sebuah kerajaan yang korup yang telah membunuh 9 orang daripada rakyatnya.

Kisahnya bermula pada 8 Mei, 1963. Ianya semasa perayaan Hari Wesak, iaitu hari kelahiran Gautama Buddha di bandar Hue, Vietnam Selatan. Ketika perayaan itu, lebih 500 orang menyertai perarakan dan membawa bendera-bendera yang mempunyai simbol agama buddha.

Namun di Vietnam Selatan pada ketika itu, pengibaran bendera yang mempunyai simbol keagamaan merupakan sebuah kesalahan jenayah di sisi undang-undang. Walaupun 90% penduduk Vietnam beragama buddha, tampuk pemerintahan Vietnam dibawah kuasa seorang presiden beragama kristian katolik.

Ia adalah Presiden Ngo Dinh Deim yang membuatkan undang-undang bahawa tiada bendera keagamaan boleh dikibarkan. Tindakan Ngo Dinh Diem menyebabkan wujudnya sentimen tidak senang hati di kalangan rakyat Vietnam Selatan. Mereka mengatakan bahawa tindakan presiden itu sebagai langkah diskriminasi terhadap penganut buddha.

Ianya tidak berakhir di situ, perkara tersebut menimbulkan suara-suara ‘halus’ penentangan disebabkan oleh hipokrasi presiden sendiri. Ini kerana presiden yang sama menggalakkan penganut katolik mengibarkan bendera Vatican sebagai tanda sokongan kepada adiknya yang merupakan seorang ketua biskop katolik. Oleh itu, penganut buddha turun ke jalanan bagi sambutan Wesak, namun presiden Diem menghantarkan pasukan polis untuk meleraikan perarakan tersebut.

Hari perayaan itu bertukar menjadi protes, penganut buddha meminta supaya hak layanan yang sama diberikan seperti penganut agama lain. Berikutan protes itu, pihak tentera telah dihantar untuk mengamankan keadaan, namun situasi serta merta bertukar menjadi lebih buruk.

Perayaan yang sepatutnya disambut dengan bunyi mercun, bunga api serta ketawa peserta perarakan, menjadi bunyi-bunyi tembakan senjata, dan letupan bom tangan.

Anggota tentera bertindak menggunakan kenderaan berperisai dan memandu ke arah peserta protes. Dan sejurus selepas peserta protes bertempiarsn lari dan bersurai, 9 orang telah terbunuh dalam kekacauan itu.

Angka korban itu termasuk lah 2 orang kanak-kanak yang mati akibat digilis kenderaan berperisai dipandu oleh tentera.

Keadaan di Vietnam Selatan pada ketika itu menjadi tidak menentu selepas pembunuhan beramai-ramai tersebut. Penganut buddha telah membuat satu senarai yang menuntut 5 perkara termasuk hak samarata dalam agama serta keadilan terhadap mereka yang menjadi korban dalam protes.

Sejurus selepas pembunuhan tersebut, ianya pada 10 Jun, Malcolm Browne, seorang ketua biro bagi pihak Associated Press di bandar Saigon, mendapat “tip” bahawa sesuatu perkara besar yang penting akan terjadi di bandar Saigon, dihadapan bangunan kedutaan Kemboja.

Browne menerima kesempatan untuk bertemu dengan Thich Quang Duc, seorang sami buddha yang hidup dalam pertapaan secara isolasi di gunung Vietnam selama 3 tahun di sebuah pagoda bandar Saigon.

Browne mengikuti beliau bersama-sama sekumpulan 350 orang sami lain menuju ke persimpangan jalan yang sibuk di Saigon. Tanpa disedari Browne, sebuah tong petroleum disimpan di dalam kenderaan yang dinaiki mereka.

Setibanya di persimpangan tersebut, sami Thich Quang Duc bertindak keluar dari kenderaan kemudian duduk bersila ditengah-tengah jalan raya beralaskan kusyen empuk. Salah seorang sami yang mengikuti kumpulan tersebut kemudiannya mengambil tong petroleum dan menuangkan isinya ke atas tubuh badan sami Thich Quang Duc.

Menurut Browne, walaupun tubuh Thich Quang Duc lencun akibat disiram petroleum, beliau kelihatan tenang sambil mulutnya terkumat-kamit membacakan mantera. Di dalam satu temubual, Browne mengatakan, “Di saat itu, saya sedar sepenuhnya apa yang sedang berlaku.”

Tiada sesiapa yang sedar bahawa sami Thich Quang Duc memegang mancis sepanjang beliau duduk bersila di persimpangan sibuk itu. Setelah mantera terakhir meninggalkan bibir, beliau menyalakan mancis dan menjatuhkan mancis tersebut di atas jubahnya. Hasil daripada perbuatan itu, serta merta tubuh sami Thich Quang Duc dijilat api.

Orang ramai yang pada mulanya kelihatan bersahaja menyaksikan ketenangan Thich Quang Duc, bertukar panik melihat perkara ngeri itu. Jeritan orang ramai ditenggelami oleh suara seorang sami lain melalui pembesar suara mengatakan, “Seorang pendeta buddha membakar dirinya sehingga mati.”, ” Seorang pendeta buddha menjadi martir.”

Anggota bomba yang menuju ke tempat kejadian cemas dan menjerit kepada sesama sendiri, bertanyakan tentang bagaimana untuk memadamkan kebakaran tersebut tanpa membahayakan Thich Quang Duc. Namun mereka tidak berkesempatan kerana kumpulan sami-sami itu berbaring di atas jalanraya menghalang jentera bomba.

Di dalam suasana hiruk-pikuk tersebut hanya seorang sahaja yang kelihatan tenang iaitu sami Thich Quang Duc sendiri. Menurut seorang saksi, sami itu tidak langsung bergerak, malah langsung tidak mengeluarkan bunyi sepanjang tubuhnya dijilat api.

Kemudiannya selepas 10 minit terbakar, badan yang rentung itu rebah dengan sendiri. Menurut Browne, “Saya tidak tahu bila saat dia mati, dia langsung tidak menjerit kesakitan.”

Apabila api tersebut terpadam sendirinya, para sami lain menutup mayat Thich Quang Duc dengan jubah kuning dan meletakkan mayatnya di dalam sebuah keranda kayu dan mengusung keranda itu kembali ke pagoda, tempat diaman Browne bertemunya.

Kumpulan asal sami termasuk Browne seramai 350 orang menjadi semakin besar oleh kerana orang ramai, malah anggota polis bertindak meninggalkan tugas mereka dan bersama-sama menuju ke pagoda sebagai tanda penghormatan terakhir kepada sami Thich Quang Duc.

Di pagoda tersebut, mayat sami Thich Quang Duc dibakar lagi sekali sehingga menjadi abu. Menjelang jam 6 petang, sepasukan polis mengepung kawasan pagoda. Anggota polis yang datang menaiki kenderaan berperisai lengkap memakai kelengkapan rusuhan, bersenjatakan raifal dan menggerumuni sami-sami yang sedang bersembahyang di dalam pagoda. 36 orang sami telah diheret keluar, ditahan serta didakwa dalam peristiwa itu.

Cubaan menyembunyikan peristiwa tersebut daripada pengetahuan warga antarabangsa tidak berhasil oleh kerana gambar yang diambil oleh Browne sedang dalam perjalanan menuju ke Amerika Syarikat.

Malcolm Browne menggunakan khidmat “carrier pigeon”. Iaitu penumpang yang menyeludup keluar gulungan filem gambar-gambar Sami Thich Quang Duc membakar dirinya sendiri. Menjelang keesokan harinya, gambar-gambar tersebut menghiasi dada-dada akhbar di seluruh dunia.

Setibanya di Amerika Syarikat, Presiden John F. Kennedy apabila melihat gambar tersebut mempunyai satu gerak balas sahaja iaitu kata-kata “Jesus Christ.” Menandakan bahawa situasi di Vietnam bukan lagi dikelaskan sebagai masalah dalaman negara tersebut, ia kini sudah menjadi krisis antarabangsa.

Presiden Vietnam Selatan, Ng Dinh Diem tidak endah akan kemarahan rakyatnya dan berharap bahawa isu ini akan senyap dengan sendiri. Namun Amerika Syarikat tidak berdiam diri dan mengarahkan dutanya di Vietnam Selatan untuk memberi tekanan kepada rejim Diem untuk memenuhi tuntutan penganut buddha. Selain itu, Setiausaha Negara Amerika Syarikat iaitu Dean Rusk, mengugut untuk memaksa Presiden Diem untuk meletak jawatan secara umum jika beliau tidak menurut permintaan penganut buddha.

Presiden Diem akhirnya akur kepada tekanan yang diberikan oleh Amerika Syarikat. Tetapi bagi rakyat Vietnam Selatan, ia tidak mencukupi kerana mereka menyangka Presiden Diem tidak serius ingin menyelesaikan masalah yang dihadapi mereka.

Sangkaan mereka benar sekali apabila pihak berkuasa sekali lagi menyerbu pagoda yang menyimpan abu mayat Thich Quang Duc. Dua orang sami berjaya melarikan diri bersama-sama bekas abu mayat itu, namun pihak berkuasa berjaya memperoleh ‘khazanah’ penganut buddha, iaitu jantung Thich Quang Duc yang tidak terbakar serta dianggap “keramat” disimpan di dalam bekas kaca di pagoda tersebut.

Selepas peristiwa ‘pengorbanan diri’ Sami Thich Quang Duc, boleh dikatakan bahawa tempoh pemerintahan Presiden Diem berada dipenghujungnya. Ini disebabkan oleh nasionalis Vietnam yang dipimpin oleh Jeneral Duong Van Minh merancang untuk menggulingkan presiden zalim itu dengan bantuan Amerika Syarikat. Jeneral Minh membuat perjumpaan dengan agen CIA (Central Intelligence Agency) yang menyokong beliau di dalam plot itu.

Pada 1 November 1963, para pemberontak nasionalis memulakan serangan ke atas presiden itu. Serangan tersebut boleh dikatakan menemui rintangan yang minimal oleh kerana pada ketika itu, Presiden Diem dibenci oleh rakyatnya.

Presiden Diem dan adiknya membuat cubaan untuk melarikan diri menggunakan laluan bawah tanah di sebuah gereja katolik, namun mereka tidak dapat pergi jauh dan segera dijumpai keesokan harinya. Mereka berdua kemudian diheret ke bahagian belakang kereta berperisai dan ditikam bayonet serta ditembak mati oleh Kapten Nguyen Van Nhung dibawah arahan Jeneral Minh. Mayat Diem ditanam disebuah perkuburan tidak bertanda bersebelahan kediaman duta Amerika Syarikat.

Legasi Thich Quang Duc

Menurut penasihat Presiden Kennedy, pengorbanan diri yang dilakukan Thich Quang Duc menggerakkan siri krisis yang akhirnya menyaksikan penglibatan Amerika Syarikat di rantau Asia Tenggara dalam Perang Vietnam.

Vietnam Utara menggunakan sebaiknya kesempatan kacau bilau di Vietnam Selatan yang berpunca daripada pembakaran diri Thich Quang Duc serta penggulingan Presiden Diem. Konflik diantara kedua negara ini akhirnya meningkat dan dalam masa 2 tahun, Amerika Syarikat terjebak dalam kancah perang saudara Vietnam.

Seterusnya, sebagai tanda protes, 5 orang sami lain turut mengikuti jejak langkah sami Thich Quang Duc dan bertindak membakar diri mereka. Ironinya di Amerika Syarikat, 5 orang individu yang membantah penglibatan Amerika Syarikat di dalam Perang Vietnam turut membakar diri sebagai tanda protes, yang dimulakan oleh Thich Quang Duc. Protes-protes ini bersama-sama kekalahan teruk tentera Amerika menyebabkan Amerika Syarikat berundur dari Vietnam.

Tindakan Thich Quang Duc membakar diri masih dapat dirasakan kesannya pada hari ini. Kematian sami itu bukan sahaja mengubah sejarah Vietnam, ia mengubah sejarah seluruh dunia.

Rujukan:

The Burning Monk, 1963. Retrieved from:

The burning monk, 1963

The Story Of Thich Quang Duc, The Burning Monk Who Changed The World. Retrieved from:
https://allthatsinteresting.com/thich-quang-duc-burning-monk

The Burning Monk, 1963. Michael Browne. Retrieved from: http://100photos.time.com/photos/malcolm-browne-burning-monk


Persidangan Parlimen Yang Ada Perutusan YDPA Ialah Sampah?

Umum dimaklumkan bahawa 18 Mei ialah tarikh yang sangat penting atas dua faktor. Pertama sekali, hari tersebut ialah hari ke-14 selepas Perintah Kawalan Pergerakan Bersyarat dimulakan.

Bermakna sebelum 18 Mei sepatutnya kadar penularan koronavirus bertambah. Memandangkan keadaan negara masih terkawal, ia bererti Malaysia semakin menang.

Tetapi itu bukanlah satu-satunya dugaan yang perlu ditempuhi, kerana pada tarikh itu juga dijangka satu usul undi tidak percaya akan dilaksanakan terhadap Muhyiddin Yassin (Astro Awani, 2020).

Jika usul ini berjaya, Muhyiddin akan menjadi Perdana Menteri dengan tempoh paling singkat dalam sejarah. Ia juga menandakan bahawa negara berada dalam krisis politik yang tidak menguntungkan sesiapa.

Sangkaan Pakatan Harapan meleset apabila persidangan 18 Mei dijadualkan hanya untuk mendengari perutusan titah diraja daripada Yang Di-Pertuan Agong (Malaysia Kini, 2020).

Dalam persidangan tersebut, Sultan Abdullah menerangkan apa yang berlaku demikian hari sebelum Muhyiddin diluluskan untuk upacara angkat sumpah.

Dan melihat usul tidak dibenarkan (buat masa sekarang), Dr Mahathir berpendapat persidangan tersebut boleh dilanjutkan lagi (Hidayah, 2020).

Pakatan Harapan kata beliau tidak dapat menerima alasan kononnya persidangan terhad kerana koronavirus. Dan beliau menegaskan beliau tetap akan meneruskan usul undi tidak percaya (Harits, 2020).

Bukan Dr Mahathir sahaja yang menyentuh tentang persidangan hari ini. Xavier Jayakumar mempunyai kenyataan lebih panas lagi, bahawasanya “persidangan hari ini akan menjadi sampah dan tidak bernilai”. Beliau menjelaskan bahawa “semua orang selama sejam hanya untuk mendengar titah Yang Di-Pertuan Agong.”

Di sini kebiadapan pertama sudah jelas. Harus dipersoalkan apakah Xavier berpendapat titah Yang Di-Pertuan Agong sampah dan tidak bernilai? Kerana perkara tersebut boleh dilihat.

Status Kerajaan Semasa

Xavier berpendapat bahawa kerajaan hari ini “takut dengan usul undi tidak percaya” yang akan dibuat oleh Dr Mahathir. Jadi perutusan baginda ialah penipuan (charade) yang dimainkan oleh golongan pengkhi4nat.

Di sini satu lagi perkara harus ditekankan – memandangkan Sultan Abdullah sendiri membuat perutusan, apakah Xavier sedang mengatakan beliau sebahagian daripada golongan pengkhi4nat?

Sangatlah lucu apabila Xavier menistakan bahawa Perikatan Nasional ialah “l4nun yang tidak diundi oleh rakyat”. Ini menunjukkan kemahirannya untuk memintal hakikat demokrasi dalam negara.

Ataupun kejahilannya dalam bentuk kerajaan diamalkan Malaysia.

Rakyat Malaysia tidak pernah mengundi sebuah kerajaan. Sebaliknya setiap pilihanraya dianjurkan untuk melantikkan wakil-wakil rakyat ke Dewan Rakyat dan Dewan Undangan Negeri.

Perwakilan ini yang akan membentuk kerajaan dengan mencalonkan satu nama sebagai calon ketua kerajaan.

Jadi mereka tidak merampas apa-apa pun. Sebaliknya berdasarkan pendedahan daripada rakaman suara mesyuarat Pakatan Harapan, jelas sekali punca kejatuhan kerajaan yang diundi rakyat ialah keretakan dan perpecahan dalaman.

Malah Sultan Abdullah sendiri menasihati Dr Mahathir supaya tidak meletakkan jawatan (Ahmad, 2020).

Jika benar Pakatan Harapan mempunyai bilangan, tentu sekali Sultan Abdullah mencalonkan Dr Mahathir semula.

Maka usahlah berdusta di hadapan kamera untuk membuat video hanya untuk diberikan reaksi amarah dan ketawa.

Tentang Pakej Rangsangan Ekonomi

Xavier sedang kecoh bahawa RM250 bilion sedang dibelanjakan tanpa kelulusan daripada Dewan Rakyat. Kononnya mereka akan menyokong penggunaan, cuma ingin mendengar ciri-ciri sahaja.

Kalau betul ingin mendengar, kenapa wujud perbezaan dari segi penyampaian maklumat daripada Pakatan Harapan?

Seorang berkata ingin mendengar ciri-ciri. Seorang pula ingin membuat undi tidak percaya.

Dengan rekod kepercayaan Pakatan Harapan, semua tahu hujah siapa lebih relevan dalam hal ini. Kemudian Xavier bermadah pasal “industri sedang bercakap dengan kami”.

Selama 22 bulan Pakatan Harapan memegang kerajaan, dasar ekonomi yang diamalkan menghasilkan pertumbuhan. Tetapi dari segi diplomasi dan pelaburan, sengatannya sangat jelas.

Berikutan sikap guruh petir ketua kerajaan – dan juga cerita pelik-pelik tentang hutang negara dan GST.

Tentang manifesto kerajaan, ia disebut sebagai panduan sahaja. Sedangkan tawaran itulah yang diinginkan rakyat.

Jadi buat masa sekarang, pembangkang perlu memberikan sokongan kepada Muhyiddin – dan apabila datang peluang, barulah mengusulkan undi tidak percaya.

“Terima kasih bagi pandangan, tetapi anda bukan kerajaan.”

RUJUKAN:

Ahmad, N.I. (2020, Mei 18). King tried to advise Dr Mahathir against resigning. The Edge Markets. Retrieved from https://www.theedgemarkets.com/article/king-tried-advise-dr-mahathir-against-resigning

Astro Awani (2020, Mei 8). Dewan Rakyat terima usul undi tidak percaya terhadap Muhyiddin. Retrieved from http://www.astroawani.com/berita-politik/dewan-rakyat-terima-usul-undi-tidak-percaya-terhadap-muhyiddin-242099

Harits, A.H. (2020, Mei 18). Tun Mahathir tetap teruskan usul undi tidak percaya terhadap Muhyiddin. Retrieved from http://www.astroawani.com/berita-politik/tun-mahathir-tetap-teruskan-usul-undi-tidak-percaya-terhadap-muhyiddin-243416

Hidayah, H. (2020, Mei 18). Dewan Rakyat patut boleh bersidang lebih lama: Tun M. Sinar Harian. Retrieved from https://www.sinarharian.com.my/article/84064/BERITA/Nasional/Dewan-Rakyat-patut-boleh-bersidang-lebih-lama-Tun-M

Malaysia Kini (2020, Mei 13). Parlimen hanya dengar titah diraja, tiada usul undi tidak percaya. Retrieved from https://www.malaysiakini.com/news/525467


Abbas Ibn Firnas – Orang Pertama Terbang Di Dunia

“Itu burunglah.”

“Bukan, itu pesawatlah.”

“Bukanlah, itu Superman!”

Bagi yang membesar dengan kartun-kartun hujung minggu di TV3, pasti sudah biasa mendengar dialog awal kartun pendek Superman yang dibikin oleh Fleischer Studios ini. Dialog di atas ini merupakan refleksi keinginan manusia untuk terbang di angkasaraya bak adiwira.

Bukan sedikit yang mencuba untuk terbang di udara tetapi tidak berhasil. Tetapi tokoh ini berjaya terbang di udara selama lebih 10 minit dan ia dilakukan satu alaf sebelum kejayaan Wright bersaudara menghasilkan kapal terbang Flyer mereka pada tahun 1903. Orang yang dimaksudkan ialah Abbas ibn Firnas.

Biografi

Abbas atau nama sebenarnya Abu al-Qāsim Abbās ibn Firnās dilahirkan pada tahun 810 Masihi tidak jauh dari bandar Ronda, Malaga, Sepanyol hari ini. Seperti mana para cendekiawan Andalusia lain, tidak banyak rekod berkenaan kisah hidupnya. Wujud kemungkinan semasa kempen Reconquista, kebanyakan rekod termasuk catatan ilmu dan rekod rasmi kerajaan ketika itu dimusnahkan. Yang pasti, beliau berupaya menguasai pelbagai disiplin ilmu yang wujud ketika itu sehingga menarik perhatian kerajaan Bani Umayyah yang memerintah Andalusia.

Justeru tidak hairanlah pada satu ketika, Abbas pernah berkhidmat di bawah beberapa khalifah termasuk Abdul Rahman II dan Muhammad I di ibu kota Andalusia ketika itu, Cordoba. Berikutan penguasaannya dalam pelbagai disiplin ilmu termasuk muzik, astronomi dan falsafah, beliau diberi jolokan Hakim al-Andalus yang bermaksud si bijaksana dari Andalusia. Salah satu sumbangannya kepada kerajaan berkenaan ialah menghasilkan cara memotong batu kristal yang lebih mudah. Proses pemotongan yang diperkenalkan Abbas membolehkan Andalusia tidak lagi mengeksport batu kuartza ke Mesir yang ketika itu dikuasai pesaing mereka, kerajaan Bani Abbasiyyah. Beliau kembali ke rahmatullah pada tahun 887 di Cordoba.

‘Aku ingin terbang’

Keinginan manusia untuk terbang sebenarnya sudah wujud sejak permulaan tamadun manusia lagi. Penemuan pelbagai artifak dari pelbagai tapak tamadun seperti Maya, Mesir Purba, Mesopotamia dan Yunani memaparkan lakaran-lakaran yang menunjukkan manusia boleh terbang. Bagaimanapun, kisah-kisah sebegini diselubungi oleh mitos atau keajaiban yang tidak boleh difahami manusia. Contohnya dalam mitos Yunani, timbul satu kisah bernama Icarus di mana dia boleh terbang dengan dua pasang sayap yang diperbuat daripada bulu pelepah dan lilin. Namun, disebabkan terbang terlalu hampir dengan matahari, Icarus kemudiannya jatuh ke dalam laut dan m4ti l3mas.

Bagi para cendekiawan Islam, minat mereka terhadap bagaimana burung boleh terbang bukan kerana didorong untuk menghasilkan alat penerbangan tetapi mengamati rahsia ciptaan Allah s.w.t. Firman Allah s.w.t dalam ayat 19, Surah al-Mulk mafhumnya, “Patutkah mereka menutup mata dan tidak memerhatikan (kekuasaan Allah pada) burung-burung yang terbang di atas mereka, (siapakah yang menjaganya ketika) burung-burung itu mengembang dan menutupkan sayapnya? Tidak ada yang menahannya (daripada jatuh) melainkan (kekuasaan) Allah Yang Maha Pemurah. Sesungguhnya Ia Maha Melihat serta mengetahui akan tiap-tiap sesuatu.”

Ayat di atas jelas menyeru manusia untuk memerhati penciptaan burung supaya mereka boleh belajar daripadanya dan menghargai kebesaran Allah s.w.t. Jika dikaji dalam suasana yang betul, ia boleh membawa kepada penemuan ilmu baru seperti komposisi udara, pengaruh cuaca, penggunaan bahan dalam industri penerbangan dan pengiraan saintifik yang diperlukan untuk menaikkan dan menggerakkan sesebuah pesawat di udara. Bagi para cendekiawan Islam di Andalusia pada abad kesembilan seperti Abbas, kajian yang dibuat sebenarnya lebih mendekatkan mereka kepada Pencipta.

Eksperimen penerbangan

Walaupun Abbas banyak menyumbang dalam pelbagai bidang lain, beliau merupakan pelopor dalam bidang penerbangan dan aeroangkasa. Beliau menghasilkan alat menyerupai payung terjun dan merupakan orang pertama yang mereka, membina dan menguji alat penerbangannya yang boleh terbang. Tambah menakjubkan, ia dilakukan lebih enam abad sebelum polymath era Renaissance terkenal Leonardo da Vinci membangunkan rekaan mesin terbangnya.

Ujian penerbangan pertamanya ini dibuat dari menara Masjid Cordoba pada tahun 852 di mana Abbas akan terbang sebentar di udara sebelum mendarat di sebuah kawasan lapang. Tiada siapa yang pernah mencuba perkara ini dan peluang untuk selamat juga amat tipis. Alat penerbangan yang direkanya diperbuat daripada sutera dan bulu pelepah burung helang.

Untuk membolehkan Abbas terbang di udara, beliau perlu melompat dari tempat yang tinggi dan meluncur ke bawah sambil mengibaskan kepak dengan tangannya. Tetapi dalam eksperimen pertamanya itu, ia tidak berhasil dengan beliau sendiri mengalami beberapa kecederaan patah tulang. Tetapi memandangkan penurunannya itu dibuat secara perlahan, ia merupakan pelopor kepada penciptaan payung terjun moden.

Bila Abbas meganalisis semula eksperimen pertamanya, beliau mendapati burung memperlahankan penerbangannya di udara dengan menggunakan kedua-dua kepak dan ekor sebelum mendarat dengan baik. Justeru, rekaannya itu harus ditambahbaik bagi meningkatkan peluang untuk beliau terbang di udara. Pada tahun 875 Masihi, Abbas mereka dan membina sebuah peluncur yang diperbuat daripada kayu dan sutera serta dihias dengan bulu pelepah beberapa jenis burung.

Kawasan perlancaran untuknya terbang ialah kawasan bukit-bukau La Arruzafa berhampiran Cordoba. Eksperimen penerbangan keduanya ini disaksikan bukan saja oleh penduduk tempatan tetapi juga pemerintah Bani Umayyah ketika itu, Muhammad I. Dengan izin Allah s.w.t, Abbas berjaya terbang ke udara dan kekal di atas selama beberapa minit dengan bantuan aliran udara. Walaupun beliau masih menghadapi masalah sama semasa mendarat yang mengakibatkan kecederaan di bahagian belakang, eksperimen ini menjadikan beliau sebagai orang pertama yang berjaya terbang ke udara.

Justeru, bila kisah ini tersebar, ia sudah pasti menimbulkan minat ramai orang yang mahu terbang. Beberapa abad selepas kem4tian Abbas, percubaan penerbangan dibuat bukan saja oleh orang Islam tetapi juga orang bukan Islam. Pada tahun 1007 Masihi, al-Juhari menghasilkan sepasang sayap yang diperbuat daripada kayu dan tali. Apabila sayap tersebut siap, beliau mahu menguji keberkesanan penerbangannya dengan terbang dengan melompat dari sebuah menara masjid di Turkistan setinggi 1,002 kaki. Bagaimanapun, cubaan tersebut tidak berhasil dengan al-Juhari m4ti dalam percubaannya itu.

Seabad berikutnya, Eilmer of Malmesbury cuba meluncur dari ketinggian seribu kaki. Percubaannya dianggap berjaya kerana dia dapat melakukannya pada ketinggian 600 kaki. Tetapi seperti mana eksperimen pertama Abbas, peluncurnya tidak dilengkapi dengan ekor untuk membantunya mendarat. Akibatnya, Eilmer mengalami kecederaan patah kaki pada kedua-dua kakinya. Sejak itu, usaha manusia untuk terbang dihentikan selama beberapa abad sebelum minat itu kembali muncul pada era Renaissance menerusi lakaran-lakaran da Vinci. Bagaimanapun tidak seperti Abbas, ia tidak diterjemahkan dalam bentuk binaan fizikal.

Era Renaissance turut menyaksikan kerajaan Turki Uthmaniyyah melihat eksperimen penerbangan mereka sendiri. Eksperimen itu ialah terbang dengan roket pada tahun 1633. Ia merupakan sebahagian daripada acara meraikan kelahiran puteri Sultan Murad IV. Berdasarkan catatan Evliya Celebi, Lagari Hassan Celebi berjaya terbang ke udara dengan roket dari satu kawasan di bawah Istana Topkapi, Istanbul sambil disaksikan baginda dan orang ramai. Lagari berjaya kembali ke bumi dengan selamat dan diberi pelbagai anugerah oleh Sultan Murad IV termasuk ganjaran wang emas. Lagari kemudiannya berkhidmat sebagai askar sipahi dan kembali ke rahmatullah semasa kempen ketenteraan Uthmaniyyah di Crimea. Evliya turut melaporkan abang Lagari, Hezarfen Ahmed Celebi berjaya terbang ke udara dengan peluncur setahun sebelumnya.

Beberapa abad selepas kematian da Vinci, ada yang cuba terbang menggunakan rekaan sayap besarnya. Salah seorang daripada mereka ialah jurutera Jerman Otto Lilienthal. Lilienthal yang dikenali sebagai seorang peluncur yang baik telah mengkaji pelbagai aspek penerbangan seperti perbezaan tekanan udara dan bentuk sayap yang boleh mempengaruhi kestabilan penerbangan. Bagaimanapun semasa percubaan penerbangannya pada tahun 1896, angin tiba-tiba bertiup kuat dan menyebabkan beliau tidak dapat mengawal peluncur lalu terhempas di sebuah bukit di Berlin. Lilienthal kemudiannya m4ti keesokan harinya.

Meluncur tanpa enjin berjaya dikembangkan oleh Wright bersaudara sebelum kapal terbang Flyer mereka berjaya terbang dengan jarak 260 meter. Sejak itu, nama mereka mula harum dalam dunia penerbangan dan dunia penerbangan semakin berkembang dengan mengintegrasikan enjin ke dalam pesawat. Kunci utama kejayaan mereka ialah mengkaji pergerakan sayap burung. Seperti mana Abbas, Wright bersaudara perasan burung menstabilkan penerbangannya dengan menggerakkan sayap sama ada ke kanan atau ke kiri. Untuk menguji teori itu, mereka membina sebuah layang-layang dan peluncur untuk menguji teori berkenaan. Hasil eksperimen ini kemudiannya dimasukkan dalam reka bentuk Flyer seterusnya membawa kepada kejayaan ujian penerbangan mereka pada tahun 1903.

Pada tahun 1908, Wright bersaudara membuat penerbangan demonstrasi mereka di Perancis dan ia disaksikan oleh ramai orang ketika itu. Setahun selepas itu, dunia penerbangan terus berkembang hasil input Henri Farman dan Louise Bleriot. Kejayaan demi kejayaan yang ditempa dalam dunia penerbangan termasuk menambahbaik konsep penerbangan dan struktur pesawat membolehkan lebih banyak ciptaan dihasilkan seperti roket, jet dan kapal angkasa lepas. Dan pada 20 Julai 1969, manusia dapat pergi ke bulan buat kali pertama menerusi ekspedisi Apollo 11.

Sumbangan lain

Selain bertanggungjawab menghasilkan proses pemotongan batu kristal dan mempelopori dunia penerbangan, Abbas turut memberi input dalam disiplin ilmu lain. Beliau menghasilkan sebuah jam air yang dipanggil al-Maqata di mana ia digerakkan oleh aliran air.

Aliran ini ditutup atau dibuka oleh siri injap-injap dan menunjukkan waktu pada siang dan malam dengan tepat. Abbas juga merupakan orang pertama yang membangunkan astrolab sfera di Eropah. Astrolab ini digunakan untuk membuat pengiraan astronomi dan pemerhatian astronomi dengan menggerakkan gelung peralatan mengikut kedudukan gelung objek cakerawala. Abbas juga turut mempunyai sebuah planetarium di kediamannya di Cordoba dan ia turut dilengkapi kesan khas dan bunyi yang meniru pelbagai fenomena cuaca seperti kilat, petir dan ribut.

SUMBER


Siapakah Ragnar Lothbrok Dalam Sejarah?

Dalam sejarah Viking, figura Ragnar Lothbrok adalah seperti Hang Tuah dalam sejarah Melayu. Figura itu wujud, namun ia penuh dengan spesikulasi, legenda dan kontrovesi yang menyelubungi namanya. Peminat drama fiksyen sejarah di saluran History pula tentunya mengenali watak ini dengan jalan cerita penuh epik drama berangkaian terbaik yang pernah dihasilkan, yang secara peribadi menurut saya, hanya Game Of Thrones sahaja menandingi kualitinya dalam genre epik fantasi itu sendiri.

Jadi, siapakah tokoh yang didabikkan sebagai legenda ini sebenarnya? Apa yang telah dilakukan oleh Ragnar Lothbrok dalam sejarah sehingga hari ini, kita masih mendengar namanya dikaitkan dengan kemasyuran dan kehebatan? Semuanya bermula pada abad ke-9 Masihi, di Denmark, tempat peradaban Viking itu berdiri, seorang raja bernama Ragnar Sigurdsson dengan gelaran Ragnor Lothbrok yang membawa maksud “seluar (breeched) yang berbulu atau kotor”. Ini datangnya dari legenda bahawa dia kononnya memakai ular gergasi yang memancutkan bisa.

Ragnar mempunyai tiga orang isteri, Lagertha, Auslaug dan juga Thora Town-hart. Kisah Ragnar bertemu dan para isterinya lalu jatuh cinta adalah menarik untuk diperkatakan. Dari rahim tiga wanita ini nanti akan lahir anak-anak Ragnar yang mencipta nama sehebat ayahnya kelak. Salah satu kisah yang menarik mengenai isterinya ialah kisah yang melibatkan Ragnar dan Lagertha ketika Ragnar dalam misi membalas dendam untuk datuknya yang dibunuh oleh Raja Siward dari Sweden dan merampas kembali Norway dari raja ini. Salah satu daripada tawanan Raja Siward adalah Lagertha yang ditempatkan di rumah pelacuran untuk memalukan Lagertha.

Ketika dalam misi menawan kembali Norway daripada Siward, Ragnar dikatakan telah menyerbu ke dalam rumah pelacuran ini untuk menyelamatkan para wanita termasuk Lagertha. Ketika itu juga, Lagertha dikatakan bertarung bersama dengan Ragnar dalam misi melepaskan diri, sehinggakan dikatakan dalam legenda sebagai “seorang wanita dengan keberanian seorang lelaki yang berlawan tanpa rasa takut.”

Keberanian Lagertha ini membuatkan Ragnar jatuh hati pada Lagertha dan mahu memperisterikan Lagertha. Namun, untuk memiliki cinta Lagertha, bukanlah mudah untuk Ragnar. Ragnar terpaksa membunuh seekor beruang dan juga anjing ketika melindungi rumah Lagertha.

Kalau Lagertha terkenal dengan ketangkasan bertarung dan latar belakang badass, Auslaug pula ialah jelitawan yang bijaksana, juga mempunyai kuasa sakti. Auslaug dikatakan anak kepada watak legenda dalam masyarakat Norse iaitu Sigurd dan Brynhildr. Kejelitana yang dimiliki dan keturunan yang dimiliki oleh Auslaug adalah bonus pada gadis ini.

Ketika anak-anak buah Ragnar bertemu dengan Auslaug, dikatakan bahawa mereka terlupa untuk mengauli tepung untuk membuat roti kerana terpesona dengan kejelitaan yang dimiliki oleh Auslaug. Lalu khabar tentang kejelitaan gadis ini disampaikan pada Ragnar lalu mencetuskan minat Ragnar. Auslaug pun menghadap Ragnar dan berjaya melepasi ujian yang dilepaskan oleh Ragnar ke atasnya. Ragnar akhirnya melamar Auslaug untuk menjadi isterinya.

Dipendekkan cerita, selepas itu Ragnar melawat Eysteinn Beli, yang merupakan wizurai untuk Sweden ketika itu. Ketika berjumpa dengan Beli, Beli telah berjaya memujuk Ragnar untuk mengabaikan Auslaug dan berkahwin dengan anaknya. Perubahan hati Rganar ini sampai ke telinga Auslaug oleh seekor burung yang mempunyai sakti membaca hati Ragnar. Ini memaksa Auslaug mendedahkan keturunannya kepada Ragnar. Auslaug mendedahkan ayahnya ialah hero dalam mitologi Norse yang telah membunuh seekor ular gergasi bernama Fafnir.

Janji Auslaug lagi, anak lelaki mereka akan dilahirkan dengan mata ular. Ia akhirnya berlaku apabila anak lelaki antara persemendaan Auslaug dan Ragnar bernama Sigurd yang digelar Ular-Di-Mata yang lahir dengan simbol ourobors di mata kirinya – lambang ular memakan ekornya sendiri yang berasal dari mitologi Yunani yang melambangkan proses kitaran hidup dan mati.

Sebenarnya bila bercakap tentang Ragnar Lothbrok, kalian tidak akan menjumpai tokoh yang hidup dan mati berkali-kali dalam sejarah, atau sekurang-kurangnya dalam legenda Ragnar itu sendiri. Ia pada tahun 845 Masihi yang dikatakan merupakan detik di mana Ragnar mula berlayar ke dalam realiti sejarah. Pada tahun 845, Ragnar bersama dengan 120 kapal telah mengepung Paris, Perancis melalui Sungai Seine yang mengalir ke Paris.

Dalam serangan ini, Perancis kalah teruk di tangan Ragnar sehingga raja Perancis ketika itu, Raja Charles terpaksa membayar 7000. Ragnar terkenal dengan keupayaan menggunakan taktik blitzkrieg yang melibatkan serangan tiba-tiba ke atas barisan tentera musuh. Dalam versi ini, dikatakan bahawa Ragnar telah menggantung 111 orang pengganut Kristian. Selepas itu, dikatakan bahawa Ragnar telah dijangkiti penyakit yang berbahaya lalu mati selepas itu.

Dalam kisah yang lain pula,  dikatakan bahawa Ragnar telah berkeliaran di perairtan Scotland dan juga Wsteren Isles sebelum akhirnya menetap di Dublin. Dalam kisah ini, dia akhirnya mati pada tahun 852 Masihi di tangan rumpun Scandinavia yang lain du dalam pertempuran dan kisah lain pula, dikatakan bahawa dia mati kerana diseska sehingga mati.

Selain kisah Ragnar mati kerana terkena penyakit selepas menggantung 111 orang Kristian di Paris, terdapat sebuah lagi kisah yang sangat terkenal yang dikaitkan dengan kematian Ragnar itu sendiri. Ini ialah kisah bagaimana Ragnar dicampakkan ke sebuah lubang yang dipenuhi dengan ular-ular berbisa.

Selepas Ragnar dipaksa pulang selepas menjarah Paris, kapal yang dinaiki oleh Ragnar terdampar di Kerajaan Northumbria, England di mana dahulunya pernah diserang dan dijadikan tebusan selama beberapa kali oleh Ragnar. Dibakar oleh api dendam, Raja Aella dari Northumbria telah menangkap Ragnar dan melontarkannya dalam lubang yang penuh dengan ular berbisa. Kononnya selepas dilontarkan ke dalam lubang itu, Ragnar sempat bernyanyi menyatakan bahawa kematiannya akan dibalas dendam oleh anak lelakinya. Dalam versi yang lain pula, kononnya Ragnar mengatakan bahawa “entah bagaimanalah babi hutan kecil itu (nama panggilan untuk anaknya) akan mendengus kalau dia mendengar babi hutan tua ini sedang terseksa.”

Dalam versi lainnya, isteri Ragnar iaitu Auslaug telah memberikan Ragnar baju zirah yang mampu melindungi Ragnar dari bisa ular. Hanya apabila Aella berjaya menanggalkan baju zirah sakti yang dijampi oleh Auslaug itu, barulah Ragnar mampu dibunuh.

Raja Aella telah menghantar utusan untuk memaklumkan kepada anak-anak Ragnar bahawa dia baru sahaja membunuh ayah mereka. Ini membuatkan anak-anak Ragnar telah mengumpulkan Tentea Agung Viking (The Great Viking Army) yang merangkumi gabungan tentera sekitar Denmark dan Sweden lalu menyerang England dan membunuh Raja Aella pada 866 Masihi. Legasi yang ditinggalkan oleh Ragnar ialah bangsa Normandy yang 200 tahun selepas kematiannya, akan menetap di perairan Perancis yang kita kenali sebagai Normandy yang akan menyerang dan menakluk England pada terkemudian harinya.

Rujukan:
Mythologian.net (2014) Ragnar Lothbrok/Lodbrok (Vikings),The Real Story: His Life, Death, Wives and Children
Justin Pollar (2017) The Real Ragnar Lothbrok. Biography.com